A mu e bigi gi i taki Yehofa e seeka i enke fa wan sama e seeka tokotoko fu meke patu | Sutudi\n„Yehofa, . . . a yu na a sama di e seeka u enke wan sama di e meke doti patu. A yu meke ala u.”—YESAYA 64:8.\nSAIDE WI O FENDE WINI TE U FUSUTAN . . .\nsama Yehofa e seeka?\nsaide Yehofa e seeka en foluku?\nfa Yehofa e seeka den sama di e aliki en?\n1. Saide nawan libisama di e meke doti patu poi doo Yehofa?\nAINI november 2010, den seli wan Sineisi paapi wan sani fu 70 miliyun dala aini Ingiisikondee. A wan foondoo sani taki wan sama e teke wan lawlaw sani enke tokotoko, da ai meke en toon wan gaan moin sani, di dii te ná sipowtu. Na a sani de Yehofa e du tu. Ma nawan libisama a goontapu di e meke doti patu poi doo Yehofa. Beibel taki Yehofa „teke doti” efuso tokotoko, neen a meke wan man di á be abi fowtu (Genesesi 2:7). A man ya a Adan. Beibel e kai en wan „manpikin fu Gadu”. Gadu be meke en anga denseefi manii fi en.—Lukasi 3:38.\n2, 3. San o yeepi u fu de enke den Islayelisama di be soi taki ai hati den taki den á be tyai denseefi bun?\n2 Di Adan taanga yesi a sama di meke en, a á be abi a gaandi fu de Gadu manpikin moo. Ma a omen bakapikin fi en wani Yehofa enke den tiiman (Hebrewsama 12:1). Fu di den e saka denseefi na a Gadu di meke den ondoo, meke den e soi taki den á wani Saatan enke Dda, ma den wani Yehofa enke den Dda. Den wani a seeka den fu toon moo bun sama (Yohanisi 8:44). A fasi fa den e dini Yehofa anga den hii ati, e meke u denki a sani di den Islayelisama be taki baka di den be soi taki ai hati den taki den á be tyai denseefi bun. Den be taki: „Yehofa, a yu a u Dda. Wi na a tokotoko. A yu na a sama di e seeka u enke wan sama di e meke doti patu. A yu meke ala u.”—Yesaya 64:8.\n3 Aini a ten ya den sama di e dini Yehofa e du ala san den man fu abi sakafasi. Den e du ala san den man tu fu du san Yehofa taki. Den e teke en fu bigi taki den poi kai Yehofa den Dda. Den e piisii taki ai seeka den enke fa wan sama e seeka tokotoko fu meke patu. Yu o de enke safu tokotoko te Yehofa e seeka i fu toon wan moin patu? Wi e si fa Yehofa e seeka ibiiwan fu den baala anga sisa fu u? Aini a artikel ya wi o luku sama Yehofa e seeka. Wi o luku saide ai seeka den anga fa ai seeka den. Den toli ya o yeepi u fu abi den manii di de fanowdu.\n4. San Yehofa e luku fosi a hali wan sama kon neen? Fa a be du a sani de aini a ten di pasa?\n4 A fasi fa wi e si wan sama, a ná so Yehofa e si en. Ma ai ondoosuku a sama ati, da ai si fa a sama de tuutuu. (Leisi 1 Samuweli 16:7b.) Di Yehofa be sete a Kelesten kemeente, a be soi taki ai luku fa wan sama ati de. A be hali wantu sama di taawan be e si enke wisiwasiman kon neen anga en manpikin (Yohanisi 6:44). Wan fu den sama ya na a Faliseiman di den be e kai Sawlesi. A man ya a be „wan sama di be e taki ogii fu Gadu, di be e du ogii anga taawan anga di á be e sen” (1 Timotiyesi 1:13). Ma Yehofa be e si Sawlesi ati, a á be e si Sawlesi enke tokotoko di ná abi nawan wini (Odo 17:3). Ma a be si taki Sawlesi be poi toon wan sama di e peleiki gi den „taa nasi, den kownu, anga den Islayelisama” (Toli 9:15). Yehofa seeka taa sama tu fu du pelensipali wooko gi en. Son wan fu den sama ya a be sopiman, sama di á be e tyai denseefi bun na a se fu man anga uman libi, anga fufuuman (Romesama 9:21; 1 Korentesama 6:9-11). Den sama ya biibi kon taanga di den ondoosuku a Beibel. Den meke Yehofa seeka den tu fu libi enke fa a wani.\nA ná wi mu kuutu den sama fu a kemeente efuso den sama di wi e leli\n5, 6. Te wi e si Yehofa enke a sama di e seeka u, da (a) fa wi o si den sama di wi e go leli? (b) fa wi o si u baala anga sisa?\n5 Ala den sama di Yehofa e hali kon neen, a sama di ati bun. Neen meke wi á mu kuutu den sama di wi e miti aini a peleikiwooko efuso den sama aini a kemeente. Luku a ondoofenitoli fu wan man den e kai Michael. A taki: „Te den Kotoigi be e kon a mi osu, da mi be e daai fesi gi den. Mi be e du enke mi á si den. Mi be goofu! Ma bakaten mi miti wan osufamii di be e tyai denseefi bun. A fasi fa den be e tyai denseefi be meke mi lobi den. Mi dyombo di mi yee taki den sama ya a Yehofa Kotoigi. A fasi fa a osufamii ya be e tyai denseefi be meke mi go ondoosuku saide mi á lobi den Kotoigi. Mi kon si taki a di mi á be sabi den, anga fu di mi be e biibi den sani di sama e taki, meke mi be e buuse den Kotoigi.” Michael be wani sabi den Kotoigi moo bun. Neen meke a bigin sutudeli a Beibel. Baka wan pisiten neen a dopu. Nownow ai du a fuuten diniwooko.\n6 A Yehofa e seeka u, enke fa wan sama e seeka tokotoko fu meke patu. Efu u holi a sani ya a pakisei, da wi o si u baala anga u sisa taa fasi. Wi o si den enke fa Yehofa e si den. Wi o si den enke sama di Yehofa e seeka ete. A sabi taki den poi toon moo bun sama efu a seeka den (Psalm 130:3). U sa de enke Yehofa te wi e si u baala anga u sisa enke fa ai si den. U sa wooko makandii anga Yehofa tu fu yeepi u baala anga u sisa fu den go a fesi (1 Tesalonikasama 5:14, 15). Den owluman fu a kemeente mu teke fesi fu du a sani ya.—Efeisesama 4:8, 11-13.\nSAIDE YEHOFA E SEEKA U?\n7. Saide u mu teke en fu bigi te Yehofa e kaasi u?\n7 Kande son sama e taki: ’Di mi be nyoni mi á be lobi te mi mma anga nda be e kaasi mi. A di mi meke pikin fosi neen mi fusutan saide den be e kaasi mi.’ Te wi e kon moo bigi, da wi e fusutan taki a di a sama lobi u, meke ai kaasi u. (Leisi Hebrewsama 12:5, 6, 11.) A di Yehofa lobi u enke en pikin, meke ai kaasi u. Ai seeka u enke fa wan sama e seeka tokotoko fosi a meke wan patu. A wani u toon koni sama, sama di de koloku. A wani u lobi en tu enke u Dda (Odo 23:15). A á wani u pina, efuso dede fu di wi á wani kengi.—Efeisesama 2:2, 3.\nYehofa lobi wi enke en pikin, neen meke ai teke en ten seeka u\n8, 9. Fa Yehofa e leli u aini a ten ya? Fa a o leli u aini a ten di e kon?\n8 Di wi á be sabi Yehofa, u be abi wantu manii di a á lobi. Ma di u kon sabi en, neen a seeka u. A yeepi u fu kengi. Na a sani de meke nownow wi abi bun manii (Yesaya 11:6-8; Kolosesama 3:9, 10). Nownow u de aini wan sowtu paladeisi di Yehofa e koboloiki fu seeka u fu toon moo bun sama. Neen meke winsi fa a goontapu ogii, u nai feele efuso booko wi ede. Kande son wan fu u kiya aini wan osufamii pe lobi á be de. Ma nownow wi abi baala anga sisa di lobi u (Yohanisi 13:35). U leli taki u mu lobi taawan. Ma a moo pelensipali sani, na a sabi di u kon sabi Yehofa, anga a fii di wi e fii taki a lobi u.—Yakowbesi 4:8.\n9 Aini a nyun goontapu wi o fende moo wini fu a paladeisi di u de aini nownow. Boiti dati wi o libi aini a tuutuu paladeisi di Gadu Kownukondee o tii. Aini a ten de seefi Yehofa o yeepi u fu toon moo bun sama. Wi o foondoo di wi o si fa a o leli u aini a ten di e kon (Yesaya 11:9). Yehofa o seeka u te da u ná abi sondu moo. A sani ya o meke a moo makiliki gi u fu fusutan den sani di wi o leli. A o makiliki gi u tu fu du den sani di wi o leli. Neen meke u mu gi Yehofa a okasi fu yeepi u fu toon moo bun sama. U mu soi en taki ai bigi gi u taki ai seeka u fu di a lobi u.—Odo 3:11, 12.\nFA YEHOFA E YEEPI U FU TOON MOO BUN SAMA?\n10. Fa Yesesi soi taki a abi den manii fi en Dda?\n10 Leti enke fa wan sama di e meke doti patu sabi sowtu tokotoko ai koboloiki, a so Yehofa sabi u tu. A sabi den manii fu u di á bun. A sabi san wi á poi du. A sabi fa u meke moiti fu go a fesi tu. Neen meke te ai yeepi u fu toon moo bun sama, ai holi den sani ya a pakisei. (Leisi Psalm 103:10-14.) Te u luku a fasi fa Yesesi libi anga den apostel fi en te den be e meke fowtu, da wi e si fa Yehofa de. Son leisi den apostel fi en be e sitee anga denseefi fu soi sama na a moo gaan wan. Efi i be de ape, fa i be o si den apostel? Kande yu á be o si den enke safu tokotoko. Ma Yesesi be sabi taki efu a be abi pasensi anga sakafasi, efu a be e taki switi anga den, da a sani de be o yeepi den apostel fu kengi (Malikisi 9:33-37; 10:37, 41-45; Lukasi 22:24-27). Di Yesesi weki baka, neen Yehofa gi den apostel a santa yeye. Fanafu a ten de, den á be e sitee anga denseefi moo. Ma den be e booko den ede anga a wooko di Yesesi fika gi den.—Toli 5:42.\n11. Fa David be soi taki a de enke safu tokotoko? Fa u sa waka neen baka?\n11 Aini a ten ya Yehofa e koboloiki a Beibel, a santa yeye anga a kemeente fu yeepi u fu toon moo bun sama. Fa a Beibel e yeepi u? U mu sidon denki den sani di u leisi, baka dati u mu akisi Yehofa fu a yeepi u fu wooko anga den sani di u leli. Kownu David be sikiifi taki: „Mi e pakisei i te mi didon a mi bedi tapu, mi e pakisei yu a gaan neti” (Psalm 63:6). Boiti dati a sikiifi taki: „Mi o gafa Yehofa, a Gadu di e poti mi a pasi. Te neti tapu, da den sani di mi e pakisei e poti mi a pasi” (Psalm 16:7). David be e sidon pakisei den leli fu Yehofa, da a be e meke den leli de kengi a fasi fa a be e denki. David be e du a sani de winsi a á be makiliki gi en (2 Samuweli 12:1-13). U mu meke moiti fu de enke David, bika a be abi sakafasi. A be e du san Yehofa taki tu. I mu akisi iseefi taki: „Te mi e leisi Beibel, mi e sidon pakisei den sani di mi e leli? Mi e meke a Wowtu fu Gadu kengi a fasi fa mi e denki? Mi poi du den sani de moo bun?’—Psalm 1:2, 3.\n12, 13. Fa Yehofa e koboloiki en santa yeye anga a kemeente fu yeepi u?\n12 A santa yeye e yeepi u a omen fasi fu toon moo bun sama. Wan fu den sani di ai du, a yeepi ai yeepi u fu abi den manii fu Yesesi (Galasiyasama 5:22, 23). Wan fu den manii di a santa yeye e yeepi sama fu abi, a lobi. U lobi Gadu, u wani du san a taki tu. Boiti dati u wani a seeka u fu toon moo bun sama, bika wi e fende wini te wi e du san a taki. A santa yeye e yeepi u tu fu wi á meke a goontapu ya poli u (Efeisesama 2:2). Di a apostel Pawlesi be yonkuu, a be meke den Dyu keliki fesiman di be e fii denseefi poti en enke fa den wani. Ma a santa yeye yeepi en fu kengi. Bakaten a be sikiifi taki: „Mi poi du ala sani bika na a sama di e gi kaakiti e yeepi mi” (Filipisama 4:13). U mu akisi Yehofa fu a gi wi a santa yeye. Ma te wi e akisi en, u mu biibi taki a o gi wi en.—Psalm 10:17.\nYehofa e koboloiki den owluman fu yeepi u, neen meke u mu e aliki den (Luku paragraaf 12, 13)\n13 Yehofa e koboloiki a kemeente fu yeepi u fu toon moo bun sama. Efu den owluman si taki wi abi wan manii di á bun, den e meke moiti fu yeepi u. Ma te den e yeepi u, den nai taigi u san denseefi e denki (Galasiyasama 6:1). Ma anga sakafasi den e begi Yehofa fu a gi den koni. Baka dati den e luku san a Beibel anga den buku fu a olikanisâsi e taki fu a toli. Efu den owluman kon taki anga i fu wan sani, kande fu a koosi di i wei, yu o si enke a Yehofa e seeka i fu di a lobi i? Efi i wooko anga san den taigi i, da yu e soi taki i wani de enke safu tokotoko. Yu e soi tu taki i wani Yehofa yeepi i fu toon moo bun sama. A sani de o tyai wini gi i.\n14. Fa Yehofa e soi u taki a nai dwengi u fu kengi, winsi fa a poi du san a wani anga u?\n14 Te wi e fusutan fa Yehofa e seeka u, da wi o libi bun anga u baala anga sisa. A o yeepi u fu si den sama di wi e miti aini a peleikiwooko anga den Beibelsutudi fu u, enke fa Yehofa e si den. Aini Beibel ten, fosi wan sama be meke wan patu a be e kiin a tokotoko. A be e puu ala den siton anga den taa sani di á be de fanowdu aini a tokotoko. A Yehofa na a moo bun sama di poi seeka u enke fa wan sama e seeka tokotoko fosi a meke wan patu. A nai dwengi u fu kengi, ma ai soi u den weiti fi en. A useefi mu meke moiti fu kengi.\n15, 16. Gi wan ondoofenitoli fu wan Beibelsutudi di soi taki a wani Yehofa seeka en?\n15 Luku san pasa anga Tessie, wan sisa a Australiya. A á be taanga gi en fu fusutan den leli fu Beibel. Ma tokuso a á be e go a fesi, a á be e go a komakandaa tu. A sisa di be e sutudeli anga en begi Yehofa, neen a taki a ná o go sutudeli anga Tessie moo. Ma wan foondoo sani pasa. Di a go sutudeli anga Tessie, neen Tessie taigi en saide a nai meke moiti fu go a fesi. A taigi en taki ai si enke ai holi enseefi a sipowtu, bika a lobi dobel. Ma a taigi en taki a o fika a libi de. A ná o dobel moo.\n16 A á teke langa neen Tessie bigin go a komakandaa. A be e meke moiti fu abi den manii di wan Kelesten mu abi, winsi den mati fi en be e lafu en. Bakaten Tessie dopu. A toon wan kowownu pionili, winsi fa a be abi yonkuu pikin. A sani ya e soi taki te wan Beibelsutudi bigin meke moiti fu go a fesi, en anga Yehofa e toon mati. Boiti dati Yehofa e seeka en leti enke fa wan sama e seeka tokotoko te enke a toon wan moin patu.\n17. (a) Fa yu e si a seeka di Yehofa e seeka i? (b) San wi o luku aini a taa artikel?\n17 Aini a ten ya seefi sama e teke ten seeka tokotoko te enke a toon wan moin patu. A so Yehofa e teke en ten seeka u tu. Ai koboloiki den leli fi en fu seeka u. Ai luku efu wi e wooko anga den sani di a leli u tu. (Leisi Psalm 32:8.) Yu e si fa Yehofa e booko en ede anga i? Yu e si fa ai teke en ten fu seeka i? San o yeepi i fu de enke safu tokotoko gi Yehofa? San a den sani di o meke u de enke taanga tokotoko di á poi seeka? Fa mma anga dda sa wooko makandii anga Yehofa fu seeka den pikin? A taa artikel o piki den akisi ya.


Lebeka be wani Yehofa piisii | Leli i pikin\nLebeka a be wan uman di be lobi Yehofa. A man fi en den be e kai Isaki. Enseefi be lobi Yehofa tu. Fa Lebeka anga Isaki du miti? Fa Lebeka soi taki a be wani Yehofa piisii? Kon u taki fosi fu Isaki, a man fu Lebeka.\nA Isaki mma anga en dda den be e kai Sara anga Abalaham. Den be e tan aini Kana-an. Den sama fu a kondee de á be e dini Yehofa. Abalaham be wani en manpikin toow anga wan uman di e dini Yehofa. Neen meke a sende wan fu den wookoman fi en fu go suku wan uman gi Isaki na a kondee Haran. Na ape den famii fu Abalaham ben e tan. Na Eliyeser a be sende go kande.\nLebeka kisi wataa gi den tyaipi Kameili, a wooko taanga\nEliyeser be go makandii anga wan tu taa wookoman. Den be mu waka langa fosi den doo. Den be tyai tin kameili di be de anga nyanyan anga kado. Fa Eliyeser ben o sabi sowtu uman a ben mu teke gi Isaki? Di den doo Haran neen den teke boo a wan wataa peti, bika Eliyeser be sabi taki den uman be o kon kisi wataa na ape. A begi Yehofa taki: ’Efu mi begi wan uman wataa, neen a kisi gi mi anga mi kameili, da mi o sabi taki neen i wani mi teke gi Isaki.’\nNeen a yonkuu uman Lebeka kon na a peti. Beibel taki ná pikin moi a be moi. Di Eliyeser begi en wan pikinso wataa, neen a taki: ’Teke a wataa ya, da mi o go kisi gi den kameili fi i tu.’ I sabi, kameili a wan meti di e diingi tyaipi wataa, neen ede meke Lebeka be mu lon go na a peti omen pasi fu go kisi wataa. Yu e si fa ai wooko taanga na a fowtow?— Eliyeser be foondoo di a si fa Yehofa aliki a begi fi en.\nEliyeser be gi Lebeka tyaipi moimoi sani. Lebeka kai Eliyeser anga den taa wookoman fu Abalaham kon neen dda osu. Eliyeser taigi den saide Abalaham sende en kon de. A taigi den tu fa Yehofa piki a begi fi en. Den sama fu Lebeka be wani a toow anga Isaki. Den be e piisii fu a sani ya.\nLebeka go anga Eliyeser a Kana-an, neen a toow anga Isaki\nMa i denki Lebeka be wani toow anga Isaki?— Lebeka be sabi taki a Yehofa be sende Eliyeser go ape. Neen ede meke di den sama fi en be akisi en efu a wani go a Kana-an fu toow anga Isaki, neen a taki: ’Eeye, mi wani.’ Neen wanten a go anga Eliyeser. Di den doo Kana-an neen a toow anga Isaki.\nDi Lebeka du san Yehofa be wani neen Yehofa solugu en. Baka omen yali, Yesesi mma be meke en. Yesesi a be wan bakapikin fu Lebeka. Efi i meke Yehofa piisii enke fa Lebeka be meke a piisii, da Yehofa o solugu i tu.\nGenesesi 12:4, 5; 24:1-58, 67\nSama a be Lebeka?\nSaide meke Abalaham á be wani Isaki toow anga wan fu den uman fu Kana-an?\nFa Eliyeser be du sabi taki anga Lebeka Isaki be mu toow?\nSan u mu du fu de enke Lebeka?


„A gaan bun” di Gadu du | Sutudi\n„U mu gi Gadu daa, bika a du u wan gaan bun.”—2 KORENTESAMA 9:15.\nSan a lobi di Kelestesi lobi u, e gi u taanga-sikin fu du?\nFa a lobi di Gadu lobi u, e gi u taanga-sikin fu lobi u baala anga sisa?\nSaide a paadon di Gadu e gi u, e gi u taanga-sikin fu gi taawan paadon?\n1, 2. (a) San na a gaan bun di Yehofa du gi u? (b) Sowtu akisi wi o luku aini a artikel ya?\nYEHOFA soi u taki a lobi u di a du wi wan gaan bun. A bun de, na a sende di a sende en Manpikin kon a goontapu! (Yohanisi 3:16; 1 Yohanisi 4:9, 10). A apostel Pawlesi taki „a du u wan gaan bun” (2 Korentesama 9:15). Saide Pawlesi taki a sani ya?\n2 Pawlesi be sabi taki na a dede di Yesesi kon dede gi u, meke ala den sani di Gadu paamisi u, o kon tuu. (Leisi 2 Korentesama 1:20.) A sani ya e soi taki „a gaan bun” di Gadu du gi u, na a dede fu Yesesi anga ala den bun sani di Gadu e du gi u. Noiti wi o kaba fusutan a gaan bun di Gadu du gi u. Fa i mu fii te yu e denki a sani di Gadu du gi u? Fa a bun di a du gi u, o gi u taanga-sikin fu teke seeka gi a Membeefesa di o holi diidewooko, 23 maart 2016?\nA KADO DI GADU GI U\n3, 4. (a) Fa yu e fii te wan sama gi i wan kado? (b) Fa wan gaan sani di wan sama du gi i, sa kengi i libi?\n3 Wi e piisii te wan sama gi u wan kado. Son wan fu den kado pelensipali, bika den e kengi u hii libi. Kon u taki i du wan gaan ogii, neen den leisi dede sitaafu gi i. Neen wan sama di yu á sabi kon taigi i taki a o teke a sitaafu fi i. A de kabakaba fu dede gi i! Fa a sani ya o meke i fii?\n4 Kande a sani di a sama du gi i o meke i kengi i libi. A o gi i taanga-sikin tu fu du sani gi taawan efuso soi den taki i lobi den. Kande a o meke i gi den sama paadon di du wan hati sani anga i. I hii libi yu o wani soi taki ai bigi gi i taki wan taa sama kon dede gi i.\n5. Saide a dede fu Yesesi bigi moo iniiwan taa sani di wan taa sama be sa du gi u?\n5 A dede di Gadu meke Yesesi kon dede gi u, bigi moo a dede di wan taa sama be sa dede gi u (1 Peitilisi 3:18). Pakisei a sani ya: Ala u kisi a sondu fu Adan, neen meke ala wi e dede (Romesama 5:12). A di Yehofa lobi u meke a sende Yesesi kon a goontapu fu dede gi ala sama (Hebrewsama 2:9). Ma a dede fu Yesesi, o tyai moo wini gi u! A o puu dede fu teego (Yesaya 25:7, 8; 1 Korentesama 15:22, 26). Ala den sama di e biibi taki a dede fu Yesesi o tyai wini gi den, o abi wan bun libi fu teego aini a ten di e kon. Son wan fu den sama ya o tii enke Kownu a hemel anga Yesesi. Taawan o libi a goontapu ya (Romesama 6:23; Openbaring 5:9, 10). Sowtu taa wini wi e fende fu di Yehofa meke Yesesi kon dede gi u?\n6. (a) Sowtu wan fu den bun sani di Gadu o du gi libisama, yu e angii fu si? (b) San a den dii sani di wi o wani du fu di Yehofa du wi wan gaan bun?\n6 Wantu taa wini di wi o fende fu a dede di Yesesi kon dede gi u, a taki goontapu o toon wan paladeisi, den sama di siki o betee, anga den sama di dede o weki baka (Yesaya 33:24; 35:5, 6; Yohanisi 5:28, 29). U lobi Yehofa anga Yesesi, bika den du wi wan gaan bun. San wi o wani du fu di Yehofa du wi a bun ya? Wi o wani (1) waka soifili a Yesesi baka, (2) lobi u baala anga sisa, anga (3) gi taawan paadon anga u hii ati.\n„A LOBI DI KELESTESI LOBI U, E BIGI GI U”\n7, 8. Fa u mu si a lobi di Kelestesi lobi u? San wi o wani du te u teke a lobi di Kelestesi lobi u fu bigi?\n7 U hii libi u mu wani gi Yesesi gaandi. A apostel Pawlesi be taki: „A lobi di Kelestesi lobi u, e bigi gi u.” (Leisi 2 Korentesama 5:14, 15.) Pawlesi be sabi taki efu u teke a lobi di Yesesi lobi u fu bigi, a sani de o gi u taanga-sikin fu lobi Yesesi efuso fu gi en gaandi. Efu u fusutan bun san Yehofa du gi u, da a lobi di a lobi u, o meke wi o wani libi wan libi di e gi Yesesi gaandi. Fa wi o du a sani ya?\n8 Efu u lobi Yehofa, wi o wani waka soifili a Yesesi baka (1 Peitilisi 2:21; 1 Yohanisi 2:6). Wi e soi Gadu anga Kelestesi taki u lobi den te wi e aliki den. Yesesi taki: „A te wan sama sabi den weiti fu mi, te ai du san a weiti taki, da a lobi mi. Nda o lobi a sama di lobi mi, mi o lobi en tu. Mi o meke a sabi mi.”—Yohanisi 14:21; 1 Yohanisi 5:3.\n9. San wi o wani du efu wi á luku bun?\n9 Na a ten fu a Membeefesa a bun fu sidon pakisei san wi e du anga u libi. Akisi iseefi a sani ya: ’San a den sani di mi e du nownow fu waka a Yesesi baka? San mi sa du moo bun fu waka neen baka?’ A bun fu akisi useefi den sani ya, bika den sama fu a goontapu wani u libi enke fa den e libi (Romesama 12:2). Efu wi á luku bun, wi o wani libi enke den koniman fu a goontapu efuso den sama di abi balinen (Kolosesama 2:8; 1 Yohanisi 2:15-17). San o yeepi u fu wi á de enke den?\n10. San u mu akisi useefi na a ten fu a Membeefesa? Sowtu taanga-sikin wi o fende te u sabi a piki fu den akisi ya (Luku a fowtow na a bigin.)\n10 A ten fu a Membeefesa, a be o bun fu sidon pakisei den koosi di wi e wei, den felon di wi e luku anga den poku di wi e aliki. Boiti dati, u mu luku san de a wi computer, u telefon efuso tablet. Akisi iseefi: ’Sen be o kisi mi efu Yesesi be de ya e si san mi wei?’ (Leisi 1 Timotiyesi 2:9, 10.) ’Den koosi di mi e wei e soi taki mi a wan bakaman fu Yesesi? Yesesi be o lobi den felon di mi e luku? A be o aliki den poku di mi e aliki? Sen be o kisi mi efu Yesesi be o si den sani di de a mi telefon efuso tablet? A be o taanga gi mi fu taigi Yesesi saide mi lobi pee den game di mi e pee?’ Efu u lobi Yehofa, wi o towe ala den sani di á fiti wan Kelesten, winsi a dii sani (Toli 19:19, 20). A paamisi di u paamisi Yehofa taki wi o libi enke fa a wani, wani taki a fasi fa wi o libi mu gi Yesesi gaandi. Neen meke wi á mu abi nawan sani di o meke a taanga gi u fu waka soifili a Yesesi baka.—Mateyesi 5:29, 30; Filipisama 4:8.\n11. (a) Fa wi o du a peleikiwooko te u lobi Yehofa anga Yesesi? (b) San wi o wani du gi taawan aini a kemeente te u lobi Yehofa anga Yesesi?\n11 A lobi di u lobi Yesesi e meke u du ala san u man fu peleiki gi sama. Ai meke u leli sama den sani di sikiifi aini a Beibel (Mateyesi 28:19, 20; Lukasi 4:43). I poi seeka sani na a ten fu a Membeefesa fu go aini a yeepi pionili wooko? I sa peleiki 30 efuso 50 yuu a ten de. Wan baala fu 84 yali di uman dede, be denki taki a ná o poi pionili, bika a gaandi. En gusontu á be bun tu. Ma den pionili na a pisi pe ai tan be wani yeepi en. Den be e kon teke en e tyai go a peleikiwooko. Den be suku wan peesi tu di be bun gi en fu peleiki. A sani de yeepi a baala fu doo den 30 yuu. I poi yeepi wan sama aini i kemeente fu du a yeepi-pioniliwooko aini maart efuso april? A tuu taki a ná ala sama poi pionili, ma u sa meke moiti fu du moo gi Yehofa aini a peleikiwooko. Te u du so, da wi e soi taki a lobi di Yesesi lobi u e bigi gi u, leti enke Pawlesi. Sowtu taa sani wi o wani du fu di Gadu lobi u?\nU MU LOBI U BAALA ANGA SISA\n12. San wi o wani du fu di Gadu lobi u?\n12 Fu di Gadu lobi u, meke u mu lobi u baala anga sisa tu. A apostel Yohanisi be sikiifi taki: „Den sama di mi lobi, efu a so Gadu lobi u, da u musu fu lobi useefi tu” (1 Yohanisi 4:7-11). Neen meke Gadu ná o poi lobi u efu wi á lobi u baala anga sisa (1 Yohanisi 3:16). Fa u sa soi den taki u lobi den?\n13. Fa Yesesi be e soi taawan taki a lobi den?\n13 Te u waka a Yesesi baka, wi o sabi fa u mu soi taawan taki u lobi den. Di a be de a goontapu, a be e yeepi sama, moomoo den sama di abi sakafasi. A be e deesi sama di siki, sama di lan, sama di beendi, sama di dofu anga babawman (Mateyesi 11:4, 5). Yesesi á be de enke den keliki fesiman, bika anga piisii a be e yeepi sama fu sabi Gadu (Yohanisi 7:49). A be lobi den sama de, bika den be abi sakafasi. Neen meke a be e du ala san a poi fu yeepi den.—Mateyesi 20:28.\nI man yeepi wan gaandi baala efuso sisa aini a peleikiwooko? (Luku paragraaf 14)\n14. San i sa du fu soi i baala anga sisa taki i lobi den?\n14 A ten fu a Membeefesa a wan bun ten fu sidon pakisei fa i sa yeepi den baala anga sisa aini a kemeente, moomoo den gaandiwan. Kande i sa go luku den, boli wan sani tyai gi den efuso yeepi den anga pikinpikin wooko a den osu. Kande i sa go teke den fu tyai go a komakandaa, efuso akisi den fu wooko anga i aini a peleikiwooko. (Leisi Lukasi 14:12-14.) Meke a lobi di Gadu lobi i, gi i taanga-sikin fu soi i baala anga sisa taki i lobi den!\nGI I BAALA ANGA I SISA PAADON\n15. San u mu holi a pakisei?\n15 A lobi di Yehofa lobi u, e gi u taanga-sikin tu fu gi u baala anga sisa paadon. Ala u kisi a sondu fu Adan anga Efa, neen meke nawan sama á poi taki:„Mi ná abi a ofaandi fu Yesesi fanowdu.” Den sama seefi di e dini Gadu anga den hii ati abi a ofaandi ya fanowdu. A wan gaan bun Yehofa anga Yesesi du gi u, bika a dede fu Yesesi meke Yehofa sa gi u paadon fu sondu! Saide a de taanga fanowdu fu holi a sani ya a pakisei? Wi e fende a piki aini wan fu den ageisitoli fu Yesesi.\n16, 17. (a) San a ageisitoli di Yesesi be gi fu a kownu anga a saafu e leli u? (b) San i wani du di i sidon pakisei a ageisitoli fu Yesesi?\n16 Yesesi be gi wan ageisitoli fu wan saafu di be mu pai wan kownu wan gaan moni. A be mu pai en 60.000.000 solufu moni. Ma a kownu taigi en taki a á de fu a gi en a moni moo. Bakaten, a saafu ya á be wani gi wan taa saafu paadon. A be de neen baka namonamo fu a gi en a 100 solufu moni di a be mu pai en. Efu a saafu ya be pakisei fa a kownu be gi en paadon, da enseefi be o gi a saafu paadon di be mu pai en 100 solufu moni. A kownu ati boon di a yee taki a so a saafu du. A taigi en taki: „Yu ogii-ati saafu yu! Mi á meke i pai mi a gaan moni di i be mu pai mi, fu di i begi mi. Neen saide yu á soi tyali-ati gi a taa saafu, enke fa mi soi tyali-ati gi i?” (Mateyesi 18:23-35) Leti enke fa a kownu gi a saafu paadon, a so Yehofa gi u paadon tu. San u mu du fu di Yehofa soi lobi anga tyali-ati gi u?\n17 Te wi e seeka gi a Membeefesa, u mu akisi useefi taki: ’Wan baala efuso wan sisa du wan hati sani anga mi? A taanga gi mi fu gi en paadon?’ Efu a taanga gi u, da a bun fu waka a Yehofa baka, bika a „de kabakaba fu gi sama paadon” (Nehemiya 9:17; Psalm 86:5). Efu wi e teke en fu bigi taki Yehofa e gi u paadon, wi o gi taawan paadon tu anga u hii ati. Efu wi á lobi taawan, efuso u nai gi den paadon, wi á mu denki taki Yehofa o lobi u. Wi á mu denki taki a o gi u paadon tu (Mateyesi 6:14, 15). Te wi e gi sama paadon, a ná si wi e si enke a sani di a sama du anga u ná hati u. Ma wi o fii moo bun te u gi en paadon.\n18. Fa a lobi fu Yehofa yeepi wan sisa fu a á luku den fowtu di wan taa sisa be e meke?\n18 Son leisi ai taanga fu wi á luku den fowtu fu u baala anga sisa. (Leisi Efeisesama 4:32; Kolosesama 3:13, 14.) A sani ya be taanga gi wan sisa di den e kai Lily.  (Luku a pisi ete wan pelensipali sani.) A be e yeepi wan uman di den e kai Carol. Carol man be dede kaba. Te Carol be wani go a wan peesi, Lily be de kabakaba fu tyai en go. A be e go a wenkii gi en. A be e yeepi en anga omen taa sani tu. Ma anga ala fa Lily be e yeepi en, ala yuu Carol be e kuutu. Neen meke a be e taanga gi en fu yeepi en son leisi. Ma Lily be e poti pakisei a den bun manii fu Carol. Neen meke a be yeepi en omen yali. Di a siki seefi a yeepi en te enke a dede. Winsi fa a be taanga fu yeepi Carol, tokuso Lily taki: „Mi e angii fu si Carol te a o weki baka. Mi wani si en te a ná o abi nawan fowtu moo.” A sani ya e soi kiin taki a lobi di Yehofa lobi u, e gi u taanga-sikin fu wi á luku den fowtu di den baala anga sisa e meke. Ai yeepi u fu pakisei a ten te nawan sama o abi sondu moo.\n19. San i wani du te i pakisei a gaan bun di Gadu du gi u?\n19 Yehofa du wi „wan gaan bun”. A sani di a du mu e bigi gi u! A ten fu a Membeefesa a wan bun ten fu sidon pakisei ala den sani di Yehofa anga Yesesi du gi u. A lobi di den lobi u, mu gi u taanga-sikin fu waka soifili a Yesesi baka. A mu gi u taanga-sikin tu fu lobi u baala anga sisa, efuso fu gi den paadon anga u hii ati.\n^  (paragraaf 18) Den kengi wantu nen aini a artikel ya.\nA ten fu a Membeefesa: Na a ten fosi a Membeefesa, a dei fu a Membeefesa, anga a ten baka a Membeefesa. Son leisi a ten fu a Membeefesa a den mun maart, april anga mei


Den sama di be e seli sani aini a tempel a Yelusalem | I be sabi a sani ya?\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Chopi Dajaks Ngaju Digortongo Drehu-tongo Groenlandtongo Hmong (wit) Ibantongo Ingrisitongo Javaans Kambodyatongo Karen (S’gaw) Kasaktongo Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Navayotongo Ngangela Ni-weitongo Niastongo Nyanekatongo Nyungwe Okanisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Sramakatongo Sundaas Tahititongo Tswatongo Tyokwetongo Tyuabotongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\nSaide Yesesi kai den sama di be e seli sani aini a tempel a Yelusalem „fufuuman”?\nMATEYESI sikiifi taki: „Yesesi go aini a tempel neen a yaki ala den sama di be e seli sani anga den sama di be e bai sani poti a doo. A daai den tafaa fu den sama di be e booko moni tapu. A daai den bangi fu den sama di be e seli doifi tapu tu. A taigi den taki: „Gadu Buku taki, ’sama o kai mi osu, wan osu pe sama e kon fu begi,’ ma wi e meke a toon fufuuman osu.’”—Mateyesi 21:12, 13.\nOndoosukuman kon si taki den sama di be e seli sani aini a tempel be e bidiigi den sama di be e bai sani a den, bika den be e seli den sani dii tumisi. Doifi a ná be dii sani. Pootiman seefi be man bai den fu tyai ofaandi. Ma enke fa wan gaandi buku fu den Dyu e soi, da aini a ten fu den fosi Kelesten wan sama be mu abi wan gowtu denari fu be man bai tu doifi. A wan sani fu 25 dei wan sama be o abi fu wooko gi a moni ya. Doifi be kon dii te neen pootiman á be man bai en moo (Lefitikesi 1:14; 5:7; 12:6-8). A sani ya be e fooseli wan Rabi den e kai Simeon ben Gamaliel te, neen a puu wantu fu den ofaandi di den Dyu be mu tyai. A so doifi kon bunkopu baka.\nEnke fa a toli ya e soi, da den sama di be e seli sani aini a tempel be abi takuudu. Den be e bidiigi den sama. Neen meke Yesesi kai den „fufuuman”.\nI be sabi a sani ya?—yuni 2017


I mu e fii gi taawan enke Yehofa | Wakititolen\n„Tyali be e kisi [Yehofa] gi en foluku.”—2 KOLONIKI 36:15.\nSaide a á makiliki fu soi tyali-ati gi taawan son leisi?\nFa Yehofa e yeepi en foluku fu soi tyali-ati gi taawan?\nOn ten a de fanowdu fu soi tyali-ati gi taawan?\n1. Fa Yehofa meke Mosesi sabi en? Saide a sani ya be de fanowdu?\nWAN leisi Gadu meke Mosesi kon sabi en nen anga sowtu manii a abi. Yehofa be sa taigi Mosesi fa a koni kisi efuso fa a taanga, ma a á du a sani de. A taigi Mosesi fosi taki a abi tyali-ati. Ai fii gi taawan. (Leisi Ekisodesi 34:5-7.) Yehofa be wani soi Mosesi taki a o yeepi en. Neen meke a kai den manii fi en di be o meke Mosesi biibi taki a wani yeepi den sama di e dini en (Ekisodesi 33:13). Fa yu e fii di i sabi taki Yehofa e booko en ede anga u? Aini a artikel ya wi o taki fu a fii di u mu fii gi taawan. Wi o si tu fa u sa yeepi taawan te sani miti den.\n2, 3. (a) Saide wi enke libisama poi fii gi taawan? (b) Saide a de fanowdu fu sabi san Beibel e taki fu a fii di u mu fii gi taawan?\n2 Yehofa e fii gi taawan. A meke libisama anga denseefi manii fi en. Neen meke winsi wan sama nai dini Yehofa, a poi fii gi taawan. A poi soi taki ai booko en ede anga taawan tu (Genesesi 1:27). Beibel e taki fu omen sama di be e fii gi taawan. Aini a ten fu Salomo, tu uman be e sitee fu wan pikin. Di Salomo be wani sabi sowtu wan fu den be abi a pikin, a sende sama fu koti a pikin paati a tu. A tuutuu mma be abi fii gi en pikin, neen meke a begi Salomo fu a gi a taa uman a pikin (1 Kownu 3:23-27). Wan taa sama di be soi taki a abi fii gi taawan, na a umanpikin fu Farao. Di a fende Mosesi enke wan beibi, a be sabi taki a be wan fu den Dyu pikin di be mu dede. Ma ’tyali kisi en gi a pikin’. Neen meke a teke en kiya enke en pikin.—Ekisodesi 2:5, 6.\n3 Saide u mu meke moiti fu soi taki wi e fii gi taawan? A fu di Yehofa wani u waka neen baka (Efeisesama 5:1). Yehofa meke u fu u man fii gi taawan, ma fu di wi a sondu sama, meke wi e moo booko wi ede anga useefi. San o yeepi u fu poti pakisei a taawan? Meke u luku fa Yehofa be soi taki ai fii gi taawan. Wi o luku tu fa son sama be soi taki den e fii gi taawan. Boiti dati wi o luku fa u sa waka a Yehofa baka, anga den wini di wi o fende te u du a sani de.\nSAMA Á DE DI E FII GI TAAWAN ENKE YEHOFA\n4. (a) Saide Yehofa sende engel go a Sodom? (b) San a toli fu a osufamii fu Lot e leli u?\n4 Beibel lai toli di e soi taki Yehofa e fii gi taawan. Pakisei san Yehofa be du gi Lot. Lot a wan man di be e tyai enseefi a wan leti-fasi. A be e „kusumi” te a be si den ogii di den sama fu Sodom anga Gomora be e du. Den sama ya á be e lesipeki Gadu, neen meke Yehofa be taki a o kii den (2 Peitilisi 2:7, 8). Yehofa be sende engel fu go taigi Lot taki a mu komoto aini a foto bika a be o poli Sodom anga Gomora. Beibel taki: „Di Lot be e daaidaai, neen den man kisi Lot, en uman anga den tu umanpikin fu den holi a den ana, bika tyali fi en be e kisi Yehofa. Neen den tyai den go a doose fu a foto” (Genesesi 19:16). Yehofa be soi taki ai fusutan Lot, neen meke winsi sowtu sani e miti wi aini a ten ya, u sa biibi taki Yehofa e fusutan u tu.—Yesaya 63:7-9; Yakowbesi 5:11; 2 Peitilisi 2:9.\nWinsi san e miti wi aini a ten ya, u sa biibi taki Yehofa e fusutan wi\n5. Fa a Wowtu fu Gadu e yeepi u fu abi tyali-ati anga taawan?\n5 Yehofa e leli a foluku fi en fu booko den ede anga taawan tu. Pakisei wan fu den weiti di a be gi den Islayelisama. Te wan sama be leni wan taawan wan moni, a be sa teke a dyakiti fu a sama enke wan panti. (Leisi Ekisodesi 22:26, 27.) Ma fosi san dongo, a be mu tyai a dyakiti gi a sama baka, fu koo á kii en a neti. Wan sama di á be e fii gi taawan, á be o wani tyai a dyakiti fu a sama gi en baka. Ma Yehofa be e leli a foluku fi en taki den mu e fii gi taawan. San a weiti ya e leli u? Noiti u mu du enke u nai si taki u baala efuso u sisa de a nowtu. Efu u poi yeepi wan baala efuso wan sisa, u mu yeepi en.—Kolosesama 3:12; Yakowbesi 2:15, 16; leisi 1 Yohanisi 3:17.\n6. San wi e leli fu a fii di Yehofa be e fii gi den Islayelisama winsi den be e pasa den weiti fi en?\n6 Yehofa be e fii gi den Islayelisama winsi den be e pasa den weiti fi en. Beibel taki: „Ala yuu Yehofa, a Gadu fu den afo fu den Islayelisama be e sende den bosikopuman fi en fu wasikoi en foluku. A be e sende sama go a den, bika tyali be e kisi en gi en foluku. A á be wani poli a osu fi en tu” (2 Koloniki 36:15). Useefi mu soi taki wi e fii gi den sama di nai dini Yehofa ete. Kande bakaten den sama ya o toon Yehofa mati. Yehofa á wani nawan sama dede te a o kai den a kuutu dyonson (2 Peitilisi 3:9). Solanga ten de ete, u wani paati a bosikopu fu a Kownukondee gi ala sama di u poi. U wani yeepi den fu denseefi fende wini fu a tyali-ati fu Yehofa.\n7, 8. Saide wan osufamii e biibi taki Yehofa soi taki ai fii gi den?\n7 Aini a ten ya, a omen Kelesten si fa Yehofa soi taki ai fii gi den. Pakisei san pasa a Bosniya na a pisiten fu 1990. A omen lo be e kii denseefi aini Bosniya. Wan osufamii di be abi wan boi fu 12 yali be de ape a ten de. Wi o kai a boi ya Milan. Milan, en baala, en mma anga en dda anga wantu taa Kotoigi be de aini wan besi e go a wan konkelesi a Serbiya. Milan mma anga en dda be o dopu na a konkelesi de. Di den de fu abaa go a Serbiya, wantu suudati be si taki a famii ya a be fu wan taa lo, neen meke den taigi den fu saka komoto aini a wagi. Ma den meke den taa baala anga sisa go a pe den be e go. Den suudati holi a osufamii ya tu dei langa. Den á be wani losi den. Ma te fu kaba a suudati di be e teke fesi, telefon a edeman fi en, neen a akisi en san a mu du anga den. A famii be taampu leti ape e yee di a edeman taigi a suudati di e teke fesi taki: „Tyai den go a doo, da i sutu den kii.”\n8 Di den suudati be e taki anga denseefi, tu sama waka go na a famii. Den taigi den saafi taki denseefi a Kotoigi. Den taki a den Kotoigi di be de aini a besi taigi den san pasa. Den tu Kotoigi sende Milan anga en baala fu go aini a wagi fu den, da den o abaa go na a taa kondee, bika den suudati nai luku den pampila fu den pikinnengee. Baka dati den baala taigi a mma anga a dda fu den waka lontu a suudati kampu da den o miti anga den na a taa se. Milan be e feele te ná sipowtu. A á be sabi efu a be mu lafu efuso kee. En mma anga en dda akisi den baala taki: „I si enke den o fika u fu u waka gwe?” Ma di den be e waka gwe, a gei enke den suudati á si den. Milan mma anga en dda miti den na a taa se, neen den go na a konkelesi. Den e biibi taki a Yehofa yee a begi fu den! Beibel e soi u taki a ná ala yuu Yehofa e yeepi en foluku a den sowtu fasi ya (Toli 7:58-60). Ma aini a toli ya Milan taki: „A gei enke den engel be beendi den suudati. Mi e si enke a Yehofa yeepi u.”—Psalm 97:10.\nYu e paati den leli fu Yehofa anga taawan enke Yesesi fu di tyali e kisi i gi den?\n9. Fa Yesesi be e si a gaan kulu sama di be e waka neen baka? (Luku a fowtow na a bigin.)\n9 U sa waka a Yesesi baka te u luku a fasi fa a soi taki ai fii gi taawan. Tyali fu taawan be e kisi en, bika a be si taki den be de enke „sikapu di ná abi sikapuman”. San a du di a si a sani de? „A bigin leli den tyaipi sani” (Mateyesi 9:36; leisi Malikisi 6:34.) Ma den Faliseiman á be wani yeepi a foluku. Den á be e booko den ede anga taawan (Mateyesi 12:9-14; 23:4; Yohanisi 7:49). Yu e paati den leli fu Yehofa anga taawan enke Yesesi fu di tyali e kisi i gi den?\n10, 11. Na ala yuu tyali mu kisi u gi taawan?\n10 Ma a sani ya á wani taki na ala yuu tyali mu kisi u gi taawan. Pakisei Kownu Saul. A be denki taki a be e soi tyali-ati gi Agak, a kownu fu Amalek di a á kii en. Ma a kownu ya a be wan feyanti fu a foluku fu Gadu. Boiti dati Saul á kii ala den meti fu den Amaleksama enke fa Yehofa be taigi en. Fu di Saul á be du san Yehofa taki, meke Yehofa á be wani en enke kownu moo (1 Samuweli 15:3, 9, 15). Yehofa e kuutu sani a wan leti fasi. Fu di a poi si sama ati meke a sabi on ten wi á mu soi tyali gi wan sama (Tyali singi 2:17; Eseikiyeli 5:11). Dyonson a o kuutu ala den sama di á wani du san a taki (2 Tesalonikasama 1:6-10). A ten de Yehofa ná o soi tyali-ati gi den sama di e du ogii. Ma a o soi taki ai fii gi den sama di e libi a wan leti fasi te a o kibii den anga te a o kii den ogii sama.\n11 A ná wi abi a faantiwowtu fu luku sama mu dede efuso sama mu fende a libi. Ma u mu meke moiti fu yeepi ala sama aini a ten ya. Meke u poti pakisei a wantu fasi fa u sa soi taki wi e fii gi taawan.\nFA U SA SOI TAKI WI E FII GI TAAWAN?\n12. San u sa du fu soi taki wi e fii gi taawan?\n12 Yeepi taawan. Yehofa wani wi enke Kelesten soi tyali-ati gi u baala anga sisa anga taa sama (Yohanisi 13:34, 35; 1 Peitilisi 3:8). Wan taa sani di tyali-ati wani taki a „nyan pina makandii”. Wan sama di abi tyali-ati e meke moiti fu yeepi den sama di e pina. Sowan sama e suku okasi fu yeepi taawan. Kande ai taigi den taki a wani yeepi den anga son wooko efuso go a wenkii gi den.—Mateyesi 7:12.\nDu sani fu yeepi taawan fu soi taki yu e fii gi den (Luku paragraaf 12)\n13. San a foluku fu Gadu du di wan gaan ogii pasa a Yapan?\n13 Yeepi te wan gaan ogii pasa a wan peesi. Te wan gaan ogii pasa a wan peesi, u wani soi taki wi e fii gi den sama di e tan na a pisi de. Sama sabi Yehofa Kotoigi enke sama di e yeepi taawan te wan gaan ogii pasa a wan peesi (1 Peitilisi 2:17). Wan sisa fu Yapan be e tan a wan peesi pe a doti be seke aini 2011. Baka dati wan gaan wataa sungu a kondee. A taki a fii bun di a si fa omen baala anga sisa fu Yapan anga taa kondee kon yeepi seeka den Kownukondee zaal anga den osu fu den Kotoigi. A taki a sani de gi en taanga-sikin. A taki tu: „A sani ya leli mi taki Yehofa Gadu e booko en ede anga u. Den baala anga sisa e booko den ede anga denseefi. A omen baala anga sisa a hii goontapu e begi gi u.”\n14. Fa i sa yeepi den sama di siki anga den gaandiwan?\n14 Yeepi den sama di siki anga den gaandiwan. Te wi e si fa sama e pina fu di den siki efuso fu di den gaandi, tyali e kisi u. Wi e angii fu si a ten di den polobelema ya ná o de moo. Neen meke wi e begi fu Gadu Kownukondee kon. Ma fu di a ten de á doo ete meke wi e du ala san u man fu yeepi den siki sama anga den gaandiwan. Wan man di e sikiifi buku mma be abi a siki di den e kai Alzheimer (a sama e lasi enseefi). A mma ya be gaandi kaba. A man taki wan dei en mma á be poi doo gaw na a weisei neen meke a be tyobo ala en koosi. Di a be e meke moiti fu kiin en sikin, neen sama koko neen doo. Tu Kotoigi di be gwenti kon luku en kon neen. Den sisa akisi en efu den sa yeepi en. A uman taki: „Sen e kisi mi, ma u yeepi mi baa.” Den sisa yeepi en te a kaba. Baka dati den meke te gi a mma, neen den sidon gi toli anga en. A boi fi en be teke en fu bigi. A taki den Kotoigi e „du san den e leli sama”. A fasi fa yu e fii gi den sama di siki anga den gaandiwan e meke i du ala san i man fu yeepi den?—Filipisama 2:3, 4.\n15. Fa a peleikiwooko di wi e du e yeepi taawan?\n15 Yeepi sama fu kon sabi Yehofa. A moo bun fasi fu yeepi taawan, a te wi e leli den sama a Gadu anga san na a Kownukondee fi en. Wan taa fasi, a te wi e soi den saide den o fende wini te den e wooko anga den sani di Yehofa taki (Yesaya 48:17, 18). A peleikiwooko a wan fasi fa wi e gafa Yehofa, anga fa wi e soi taki wi e fii gi taawan. I si enke i sa du moo aini a peleikiwooko?—1 Timotiyesi 2:3, 4.\nYU E FENDE WINI TE YU E FII GI TAAWAN\n16. Sowtu wini wi o fende te wi e soi tyali-ati gi taawan?\n16 Den koniman di e ondoosuku a fusutan fu libisama, kon si taki wi o abi wan moo bun gusontu te wi e soi tyali-ati gi taawan. Wi o moo libi bun anga taawan tu. Te yu e yeepi sama di e pina, yu o fii bun. I ná o fii booko-saka. I ná o fii enke a yu wawan de tu. Boiti dati yu e de anga piisii. Den sani ya e soi taki iseefi e fende wini te yu e soi tyali-ati gi taawan (Efeisesama 4:31, 32). Efu wi e yeepi taawan fu di u lobi den, wi o abi wan bun kosensi bika u sabi taki wi e du wan sani di Yehofa lobi. Te wi e soi tyali-ati gi taawan wi e toon wan moo bun dda, toowpaa efuso mati. Boiti dati te wan sama gwenti soi tyali-ati gi taawan, taawan e soi tyali-ati gi en baka te a de a nowtu.—Leisi Mateyesi 5:7; Lukasi 6:38.\n17. Saide i wani soi tyali-ati gi taawan?\n17 Winsi fa wi e fende wini te wi e soi tyali-ati gi taawan, tokuso a di u wani waka a Yehofa baka anga di u wani gafa en, meke wi e du a sani ya. Yehofa a lobi. Sama á de di e soi tyali-ati gi taawan enke en (Odo 14:31). A soi u fa u mu soi tyali-ati gi taawan. Meke u du ala san u man fu soi taki wi e fii gi taawan leti enke Yehofa. A sani de o yeepi u fu wi anga u baala anga sisa toon mati. Boiti dati wi o moo libi bun anga taawan winsi pe fu goontapu den de.—Galasiyasama 6:10; 1 Yohanisi 4:16.\nTyali-ati a wan fasi fa Gadu e soi taki a lobi u. Te wi e soi tyali-ati gi taawan a Yehofa baka wi e waka. Tyali-ati a ná wan fii namo. Tyali-ati á wani taki wi e si san e miti taawan namo da a kaba. Ma wan sama di abi tyali-ati e meke moiti fu yeepi taawan te den de a nowtu


A lobi fi i á mu koo—Mateyesi 24:12 | Wakititolen\n„Sama o kon moo ogii, neen meke gaanse sama ná o lobi taawan moo.”—MATEYESI 24:12.\nSINGI: 60, 135\nSan o meke a lobi di wi abi gi Yehofa kon moo taanga?\nSan o yeepi u fu moo lobi den tuu leli fu Beibel?\nSaide u mu lobi u baala anga u sisa?\n1, 2. (a) Sama Yesesi be abi a pakisei di a taki a sani di sikiifi a Mateyesi 24:12? (b) Fa a buku Toli fu den Apostel e soi taki a lobi di gaanse Kelesten be abi gi Yehofa á be koo? (Luku a fowtow na a bigin.)\nDI YESESI be de a goontapu a be taki san be o pasa aini den „lasiti dei fu goontapu”. A be taki: „Gaanse sama ná o lobi taawan moo” (Mateyesi 24:3, 12). Na a fosi peesi, a den Dyu fu a ten fu den apostel Yesesi be e taki. Den be e kai denseefi Gadu foluku, ma den be meke a lobi di den abi gi Gadu koo.\n2 Ma gaanse fu de Kelesten aini a ten de á be de so. Den Kelesten ya be e „paati a bun nyunsu fu Kelestesi” fayafaya. Den be lobi Gadu, den baala anga sisa anga taa sama di á be sabi a waaleiti. Den be e meke moiti fu a lobi di den be abi gi Gadu á koo (Toli 2:44-47; 5:42). Ma a wan tyali sani taki wantu Kelesten be meke a lobi di den abi gi Gadu koo. Fa u du sabi a sani ya?\n3. San a den sani di kande be meke a lobi fu son Kelesten kon koo?\n3 Yesesi be taigi den Kelesten di be e tan a Efeise taki: „I ná abi a lobi di i be abi biginbigin moo” (Openbaring 2:4). Kande den baala anga sisa fu Efeise be waka a den sama di be e tan aini a foto ya baka. Den sama ya á be e booko den ede anga taawan (Efeisesama 2:2, 3). Efeise a be wan gudu foto. Den sama di be e tan aini a foto ya, be e si goontapu gudu enke a moo pelensipali sani. Den be e libi wan hululibi tu, bika den á be e lesipeki den weiti fu Gadu. Den be e booko den ede anga piisii moo a lobi di den be mu lobi Gadu anga taa sama.\n4. (a) Saide u sa taki a lobi fu a goontapu ya kon koo?(b) Kai dii fasi fa u mu taanga a lobi fu u?\n4 A sani di Yesesi be taki fu den Kelesten fu a ten fu den apostel e pasa aini a ten ya tu. A lobi di sama abi gi Gadu aini a ten ya e koo dei fu dei. A omen miliyun sama e si enke a libisama olikanisâsi o losi den polobelema fu a goontapu ya. Den nai biibi taki a Gadu o du a sani ya. A lobi fu den sama di nai dini Yehofa e koo namo. A lobi fu a foluku fu Yehofa sa koo tu, leti enke a kemeente a Efeise. Neen meke wi o luku dii fasi fa u sa taanga a lobi fu u. Wi o luku: (1) a lobi di u lobi Yehofa, (2) a lobi di u lobi den leli fu Beibel, anga (3) a lobi di u lobi u baala anga sisa.\nA LOBI DI U LOBI YEHOFA\n5. Saide u mu lobi Gadu?\n5 Sama u mu moo lobi? Yesesi taki: „’I mu lobi i Gadu Yehofa anga i hii ati, i hii libi anga ala i fusutan.’ A disi na a fosi anga a moo gaan weiti” (Mateyesi 22:37, 38). A lobi di u lobi Yehofa e yeepi u fu holi den weiti fi en, fu holidoo anga fu buuse den sani di ai buuse. (Leisi Psalm 97:10.) Ma Saatan anga en goontapu e meke moiti fu meke a lobi di wi abi gi Gadu koo.\n6. San e pasa te wan sama á lobi Gadu moo?\n6 A goontapu ya á sabi san a lobi. Pe fu den lobi Gadu a ’denseefi den lobi’ (2 Timotiyesi 3:2). Den e poti pakisei a den sani „di a ain wani, anga a poolo di wan sama e poolo anga den gudu fi en” (1 Yohanisi 2:16). Apostel Pawlesi be taki san sa pasa efu wi e poti pakisei a useefi namo. A be taki: „Te wan sama e poti pakisei a den sani di a sikin wani, da a o tyai dede gi en.” Saide? Fu di den sama di e du a sani ya, e toon Gadu feyanti (Romesama 8:6, 7). Sama di e poti ala den pakisei a moni, anga sama di e poti ala den pakisei a hululibi e kon si bakaten taki den á fende nawan wini fu den sani ya.—1 Korentesama 6:18; 1 Timotiyesi 6:9, 10.\n7. San sa meke a lobi di wan Kelesten abi gi Gadu kon koo?\n7 A omen fu den sama di nai biibi taki Gadu de efuso di e biibi taki u na mongii paansu, e leli taawan taki Gadu á de. Den e meke sama denki taki a don sama efuso sama di á go a hei sikoo wawan e biibi taki Gadu de. Nownow sama e lesipeki koniman di e ondoosuku sani moo Gadu (Romesama 1:25). A sani ya sa miti Kelesten tu. A sa meke u nai biibi Yehofa anga u hii ati moo. A sa meke a lobi di u lobi en kon koo tu.—Hebrewsama 3:12.\n8. (a) San sa meke a foluku fu Yehofa fi i booko-saka? (b) Fa Psalm 136 e gi u taanga-sikin?\n8 Aini Saatan goontapu wi e libi, neen meke a omen sani sa meke u fii booko-saka (1 Yohanisi 5:19). Ma efu u booko-saka te da u lasi-ati, u biibi o swaki. U ná o lobi Gadu anga u hii ati moo. Kande omen sani e miti u fu di u gaandi. Kande wi abi moni polobelema efuso u siki. A kan tu taki wi e fii booko-saka fu di wi á poi du son sani di u wani du. Te sani á waka enke fa u be wani, wi e fii booko-saka tu. Winsi sowtu wan fu den polobelema ya miti i, noiti i mu si enke Yehofa fika i. Pakisei san sikiifi a Psalm 136:23. A taki: „Di sama soso u, a pakisei u. A bun-ati fi en a fu teego.” U sa biibi taki Yehofa e „aliki” u te wi e begi en fu a yeepi u.—Psalm 116:1; 136:24-26.\n9. San be e yeepi Pawlesi fi en biibi á swaki?\n9 Apostel Pawlesi be e teke ten pakisei fa Yehofa yeepi en. Na a sani ya yeepi en fi en biibi á swaki. A sikiifi taki: „A Yehofa a mi yeepiman. Mi ná o feele. San libisama o poi du anga mi?” (Hebrewsama 13:6) Na a fitoow di Pawlesi be e fitoow Yehofa yeepi en fu holidoo di tesi be e miti en. A be e biibi taki Yehofa be o yeepi en winsi sani á be e go bun. Di a be de a sitaafu-osu seefi a be e gi den baala anga sisa taanga-sikin anga den biifi di a be e sikiifi gi den kemeente (Efeisesama 4:1; Filipisama 1:7; Fileimon 1). Winsi san be e miti Pawlesi, a be lobi Yehofa anga en hii ati. A be e biibi ’a Gadu di e toosutu sama te den de aini banowtu’ (2 Korentesama 1:3, 4). Fa u sa waka a Pawlesi baka?\nSoi taki i lobi Yehofa (Luku paragraaf 10)\n10. San o meke a lobi di wi abi gi Yehofa kon moo taanga?\n10 Pawlesi taki san a wan fu den sani di o yeepi u fu taanga u biibi. A taki: „Ná weli fu begi.” Bakaten a sikiifi taki: „Begi naamo” (1 Tesalonikasama 5:17; Romesama 12:12). Saide begi e yeepi u fu wi anga Yehofa toon bun mati? Te wi e begi, a taki wi e taki anga Yehofa. A sani ya e yeepi u fu u moo lobi en (Psalm 86:3). Te wi e taigi u Dda di de a hemel san de a wi ati, wi e kon moo koosube neen (Psalm 65:2). Te u si fa Yehofa e gi u san u begi en, da a sani de e meke u moo lobi en. Wi e biibi taki „Yehofa de koosube a den sama di e kai en” (Psalm 145:18). A biibi di wi e biibi taki Yehofa lobi u, o yeepi u fu losi den polobelema di wi abi nownow anga den wan di wi o abi aini a ten di e kon.\nA LOBI DI U LOBI DEN LELI FU BEIBEL\n11, 12. San o yeepi u fu moo lobi den sani di sikiifi aini Beibel?\n11 Wi enke Kelesten lobi sani di tuu. A Wowtu fu Gadu e taki sani di tuu. Yesesi be taigi en Dda taki: „Na a wowtu fi i na a tuu” (Yohanisi 17:17). Efu wi á sabi san sikiifi aini a Beibel u ná o poi lobi en (Kolosesama 1:10). Ma moo de fanowdu. A sama di sikiifi Psalm 119 e yeepi u fu sabi san u mu du ete. (Leisi Psalm 119:97-100.) U mu e teke ten pakisei den sani di u leisi aini Beibel. Wi o moo lobi den leli fu Beibel te wi e teke ten pakisei den wini di wi e fende te u wooko anga den.\n12 A psalm sikiifiman be taki: „Den sani di yu e taki e switi gi mi tongo, den switi moo oniki aini mi mofu!” (Psalm 119:103) Den buku di a olikanisâsi fu Gadu e meke, de enke switi nyanyan. Te wi e nyan wan sani di u lobi, wi e teke u ten, u nai feti nyan en fu a kaba gawgaw. A so u mu teke u ten sutudeli tu. Da den sani di wi e leli o „switi” gi u. A o moo makiliki gi u fu holi den sani di u leli a ede. Wi o man leli taawan den sani ya tu.—Peleikiman 12:10.\n13. San yeepi Yelemiya fu lobi a Wowtu fu Gadu? San pasa di a kon lobi a Wowtu fu Gadu?\n13 Polofeiti Yelemiya be lobi a Wowtu fu Gadu. A be taki: „Di mi fende den wowtu fi i, mi nyan den. Neen mi bigin piisii aini mi ati. Mi e piisii tuutuu fu tyai i nen, Yehofa, a Gadu di e tii den engel” (Yelemiya 15:16). Yelemiya be e teke ten pakisei Gadu Wowtu. A be lobi en tu. A be e bigi gi en taki a be abi a gaandi fu tyai Yehofa nen anga fu paati a bosikopu fi en. Efu u lobi den tuu leli fu Beibel, a o bigi gi u taki wi a wan Kotoigi fu Yehofa. A o bigi u tu taki wi abi a gaandi fu paati a Kownukondee bosikopu aini den lasiti dei ya.\nSoi taki i lobi den leli fu Beibel (Luku paragraaf 14)\n14. San a wan taa sani di u sa du fu kon moo lobi den sani di sikiifi aini a Beibel?\n14 San a wan taa sani di o yeepi u fu moo lobi den leli fu Beibel? U mu e go a komakandaa ala yuu, bika na ape Yehofa e leli u. A Wakititolen-sutudi di wi e koboloiki ala wiki fu sutudeli Beibel a wan fu den sani di e yeepi u fu leli omen sani. Efu u wani fende wini fu a komakandaa ya, u mu seeka a fesi. U sa leisi ala den Beibeltekisi di sikiifi aini a artikel. Nownow u sa download A Wakititolen poti a u telefon efuso u tablet, bika a de aini omen tongo a jw.org anga a JW Library app. Den sani ya e yeepi u fu fende den tekisi makiliki. Winsi sowtu wan fu den buku ya wi e koboloiki, u mu holi a pakisei taki a te wi e leisi den tekisi di sikiifi aini a artikel, anga te wi e pakisei fa u sa wooko anga den, fosi wi o lobi den leli fu Beibel.—Leisi Psalm 1:2.\nA LOBI DI U LOBI U BAALA ANGA SISA\n15, 16. (a) Sowtu weiti Yesesi gi wi te u luku san sikiifi a Yohanisi 13:34, 35? (b) Saide a lobi di u lobi u baala anga sisa e soi taki u lobi Gadu anga den leli fu Beibel?\n15 A lasiti neti di Yesesi be de anga den apostel a taigi den taki: „Mi e gi u wan nyun weiti. U mu lobi useefi. Leti enke fa mi lobi u, a so u mu lobi useefi. A so ala sama o sabi taki wi a mi bakaman, te u lobi useefi.”—Yohanisi 13:34, 35.\n16 A lobi di u lobi u baala anga sisa e soi taki u lobi Yehofa. Efu wi á lobi Gadu, u ná o poi lobi u baala anga sisa. Efu wi á lobi u baala anga sisa, u ná o poi lobi Gadu. Apostel Yohanisi be taki: „Wan sama di á lobi en baala di ai si, á poi lobi Gadu di a nai si” (1 Yohanisi 4:20). A lobi di u lobi Yehofa anga u baala anga sisa e soi taki u lobi den leli fu Beibel. Saide? Na a lobi di u lobi den leli fu Beibel meke u lobi Gadu anga u baala anga sisa. Bika a dati Beibel e gi u taanga-sikin fu du.—1 Peitilisi 1:22; 1 Yohanisi 4:21.\nSoi taki i lobi i baala anga sisa (Luku paragraaf 17)\n17. San a wantu fasi fa u sa soi taki u lobi taawan?\n17 Leisi 1 Tesalonikasama 4:9, 10. San a wantu fasi fa u sa soi taki u lobi den baala anga sisa fu a kemeente? Kande ai taanga gi den gaandi baala anga sisa fu kon a komakandaa. Kande wan uman di man dede kaba abi sama fanowdu fu seeka wan sani neen osu (Yakowbesi 1:27). Baala anga sisa di e fii booko-saka, di lasi-ati efuso di abi wan taa polobelema abi sama fanowdu di e booko den ede anga den. Den abi sama fanowdu fu gi den taanga-sikin tu (Odo 12:25; Kolosesama 4:11). Den sani di wi e taki anga den sani di wi e du e soi taki u lobi „den sama di wi anga den de na aseefi biibi”.—Galasiyasama 6:10.\n18. San o yeepi u te wi anga wan baala efuso wan sisa nai fusutan useefi?\n18 Beibel taki „aini den lasiti dei” fu a ogii goontapu ya, omen sama be o giili. Den á be o booko den ede anga taawan (2 Timotiyesi 3:1, 2). Neen meke enke Kelesten u mu meke moiti ala yuu fu moo lobi Yehofa, en Wowtu anga u baala anga sisa. Fu di wi a sondu sama meke son leisi wi anga u baala efuso sisa ná o fusutan useefi. Ma fu di u lobi den, meke u ná o daaidaai fu taki switi anga den fu losi a polobelema (Efeisesama 4:32; Kolosesama 3:14). Noiti u mu meke a lobi di wi abi kon koo. Ma u mu meke moiti fu lobi Yehofa, en Wowtu anga u baala anga sisa anga u hii ati.\nTe a lobi di u lobi Gadu kon koo, da u nai lobi den leli fu Beibel, u baala anga sisa anga u hii ati moo. A sani ya sa pasa te wi e waka a den sama fu a goontapu ya baka, di e booko den ede anga goontapu gudu moo a lobi di den mu lobi Gadu


Johanisi 1 Beibel: okanisi tongo | The New Bible.com\n1A sama di den e kai a Wowtu fu Gadu 1We, na a bigin, a Wowtu#1:1 Na Masaa Jesesi a Beibel e kai a Wowtu fu Masaa Gadu. be de kaba. A Wowtu be de a Masaa Gadu. Da a Wowtu ya, na be Masaa Gadu seefi. 2Da senten na a bigin, da a Wowtu ya be de anga Masaa Gadu makandii. 3Da anga a Wowtu ya, Masaa Gadu be meke ala sani di de. Da ná wan sani de, di a ná en meke en. 4Da ne en ala libi e komoto. Da, te wan sama fende a libi ya, da so wan sama komoto a dunguu kon a ini leti. 5Da a leti e leti a ini a dunguu, ma a dunguu á be poi tapu a leti ya.San Johanisi be kon fu du? 6We, Masaa Gadu be sende wan sama, den kai Johanisi, kon. 7Da a be kon fu taki sani a fesi fu a leti di de fu kon. Da a be mu taki fu ala sama be yee fu den kon a biibi. 8Ma a ná Johanisi na be a leti, ma na kon a kon fu taki san a sabi fu a leti. 9Da a tuutuu leti, di e leti kiin sani gi ala sama be de fu kon a goontapu.Sama na tuutuu pikin fu Masaa Gadu? 10Da a be kon a goontapu, a goontapu di enseefi meke, ma goontapu á be wani teke en enke wan sama di Masaa Gadu sende kon. 11Da soseefi a be kon na den eigi Dyusama fi en, ma den á be wani teke en enke den tiiman. 12Ma iniiwan sama di teke en enke den tiiman, na den a gi makiti fu toon pikin fu Masaa Gadu. 13Ma den á toon wan pikin fu Masaa Gadu, enke fa libisama e meke pikin, efu anga a wani fu libisama. Nono! Ma na Masaa Gadu seefi meke den toon pikin fi en.Johanisi taki sani moo fu Masaa Jesesi 14We, a Wowtu be toon libisama. Ne a kon tan a u mindii fu wan pisiten. Da useefi be si a dyendee fasi fi en. A dyendee fasi fi en di u si de, na a dyendee fasi di a wankodo Manpikin fu a Tata sa abi. Na so Masaa Gadu teke gaan bun ati fasi namo luku libisama. Da na Masaa Jesesi wi e si kiinkiin, fa Masaa Gadu de. 15Da Johanisi be e taki fi en. Ne di a si en, ne a bali taki: “Na a sama ya mi be e taki, di mi be taigi u taki: ‘Wan sama o kon a mi baka di bigi moo mi. Bika a be de gaandiwe fosi mi be meke.’ ” 16We, useefi kon sabi Awan de. A abi a gaan bun ati fasi fu Masaa Gadu, di a teke tyaipi bun a bun tapu, te a pasa maiki gi wi. 17Bika na Mosesi, Masaa Gadu be gi den weiti fu gi wi fu libi. Ma na Masaa Jesesi a meke u kon sabi, fa a teke gaan bun ati fasi namo luku sama. Da na Masaa Jesesi u sa si kiinkiin, fa Masaa Gadu tan. 18Ná wan libisama di si Masaa Gadu anga ain wanten. Ma na a wankodo Manpikin fi en, di de wan anga a Tata makandii, ne en meke u kon sabi en nownow, enke fa u de.San Johanisi be kotoigi?Mat 3:1-12; Maak 1:1-8; Luk 3:1-18 19We, den gaan edeman fu keliki a Jelusalem sende kai wanlo apaiti begiman fu a Mama Keliki anga wanlo manengee fu Leifi Lo. Ne den sende den fu den go akisi Johanisi sama ne en. 20Ne den go, ne den akisi en taki, efu na en na Kelestesi#1:20 Kelestesi a Giiki Tongo, dati wani taki a Paamisi Kownu di Masaa Gadu be o sende kon a goontapu. Da na a seefi enke Mesiyasi na Dyu Tongo. di Masaa Gadu be o sende kon a goontapu. Ne Johanisi puu taigi den gwelen sondee fu koli den. A taki: “Nono! Kweti kweti! Mi a ná a Kelestesi.” 21Ne den akisi en baka taki: “We, da sama a yu, di i taki, yu a ná a Kelestesi? Yu na Eliya?”Ne Johanisi taigi den taki: “Nono!”Ne den akisi en baka taki: “We, yu na a apaiti takiman fu Masaa Gadu di a be o sende kon?”Ne Johanisi piki den taki: “Nono!” 22Ne, te fu kaba, ne den akisi en taki: “We, da sama a yu seefi? Taigi wi meke u fende wan sani fu piki den sama di sende u kon te u daai go baka. San yu e taki fi iseefi?” 23Ne Johanisi piki den enke fa Jesaja be sikiifi poti a Masaa Gadu Buku. Bika a be sikiifi taki:“We! Mi na a tongo fu wan samadi e bali basiya a ini a sabana ini taki:‘Meke a pasi fu Masaa Gadu kon taampu letiopu fasi tiloo.’ ” 24We, da den sama fu a paitei fu den Faliseiman be de a ini den sama di be kon de tu. 25Ne den sama akisi Johanisi baka taki: “We, efu yu a ná a Kelestesi, yu a ná Eliya, yu a ná apaiti takiman, da saide meke yu e dopu sama fu du?” 26Ne Johanisi piki den taki: “We, mi e dopu sama anga wataa. Ma wan Sama de a u mindii di u á sabi. 27Da a Sama ya o kon a mi baka. Da anga ala fa a o kon a mi baka de seefi, toku mi á waiti sai fu puu en susu ne en futu gi en.” 28Da ala den sani ya be e pasa a Betaniya Kondee na abaase fu a Joodani Liba, pe Johanisi be e dopu sama.Johanisi soi sama a Masaa Jesesi 29Ne a taa dei fi en, ne Johanisi si Masaa Jesesi e waka e kon ne en. Ne a taki: “U luku a Pikin Sikapu di Masaa Gadu gi wi fu puu ala takuudu anga ogii fu libisama gi den. 30Na a sama ya mi be e taki di mi be taigi u taki: ‘Wan sama o kon a mi baka, ma a be de bifo mi. A dati meke a bigi moo mi.’ 31Da miseefi á be sabi en. Ma na fu di Dyu Kondee be mu sabi en meke Masaa Gadu sende mi fu dopu sama anga wataa.” 32Ne Johanisi taki baka taki: “Miseefi si a Jeje fu Masaa Gadu saka komoto a tapu enke wan doifi de tan ne en tapu. 33Da miseefi á be sabi en. Ma en di sende mi fu mi dopu sama anga wataa, ne en taigi mi taki: ‘A sama di mi o si a Jeje fu Masaa Gadu saka kon de ne en tapu, ne en na a sama di o dopu sama anga a Jeje fu Masaa Gadu.’ 34Da mi si a sani di Masaa Gadu taigi mi de tuu. Na fu dati ede meke mi e taigi u taki, a sama di u e si de, na a Manpikin fu Masaa Gadu tuu.”Den fosi bakaman fu Masaa Jesesi 35Ne a taa dei fi en, ne Johanisi be taampu de baka anga tu fu den bakaman fi en. 36Ne a si Jesesi e waka pasa. Ne a taki: “U luku a Pikin Sikapu fu Masaa Gadu.” 37Ne di den tu bakaman fi en yee a taki so, ne den waka go e waka a Masaa Jesesi baka. 38Ne di Masaa Jesesi daai, ne di a si den e kon ne en baka, ne a akisi den taki: “San u wani?”Ne den piki en taki: “Labai#1:38 Labai wani taki, Mesiti., pe yu e tan?” 39Ne a taigi den taki: “We, u kon go anga mi, da u sa si.” Ne den go luku pe ai tan. Ne di den go, ne den tan anga en de te bakadina. Da a be de wan sani fu fo yuu bakadina so. 40Da wan fu den tu bakaman fu Johanisi di be go anga Masaa Jesesi na, Andeleyasi, wan baala fu Simon Peitilisi. 41We, ne a feti go ne en baala Simon esi esi. Ne a taigi en taki: “U fende a Mesiyasi#1:41 Mesiyasi wani taki Kelestesi..” 42Ne a tyai en baala Simon go a Masaa Jesesi. Ne di Masaa Jesesi si en, ne a taki: “Yu na Simon, a manpikin fu Johanisi. Yu o nen Kefasi#1:42 Kefasi na Dyu Tongo, da a wani taki wan gaanbigi siton..”Masaa Jesesi kai Filipi anga Nataniyeli fu toon bakaman fi en 43Ne a taa dei fi en, ne Masaa Jesesi opo fu go baka a Galileya. Ne a si wan man den e kai Filipi. Ne a kai en taki: “Kon go anga mi.” 44Da Filipi na be fu a seefi kondee di den e kai Betisaida enke Andeleyasi anga Peitilisi. 45We, Filipi seefi miti anga Nataniyeli. Ne a taigi en taki: “U fende Jesesi, a manpikin fu Jowsef, fu a kondee di den e kai Nasaleti, di Mosesi anga den taa apaiti takiman fu Masaa Gadu be sikiifi sani fi en.” 46Ne Nataniyeli akisi en taki: “Wan bun sa komoto a Nasaleti Kondee?”Ne Filipi taigi en taki: “We, kon go luku, da iseefi sa si.” 47Ne di Masaa Jesesi si Nataniyeli e kon, ne a taki: “Luku wan bunbun Islayeli e kon de. Wan sama di nái koli sama.” 48Ne Nataniyeli akisi en taki: “Fa i du sabi mi?”Ne Masaa Jesesi piki en taki: “Fosi Filipi be kai yu, di i be de na a figasii bon ondoo de, mi be si yu kaba.” 49Ne Nataniyeli piki en taki: “Labai, yu na a Manpikin fu Masaa Gadu. Yu na a Kownu fu den Islayeli sama.” 50Ne Masaa Jesesi piki en taki: “Na fu di mi taigi yu taki: ‘Mi be si yu na a figasii bon ondoo,’ meke yu e biibi? Yu o si moo gaan foondoo sani moo enke dati.” 51Ne Masaa Jesesi taigi den taki: “Fu tuutuu mi e taigi u taki, u o si tapu a den woluku anda opo waa. Da u o si den Basiya fu Masaa Gadu Kondee#1:51 Basiya fu Masaa Gadu Kondee ofu Engel e subi e go, e saka e kon na a Manpikin di kon saka toon libisama ya tapu.”\nDen sani fu Masaa Jesesi di Mateyesi...\nKon A Kiin


Ondoofenitoli: Fa wan zendeling fende wini fu di a lobi gi sama sani | Ronald Parkin\nLEISI AINI Bataks (Karo) Bataks (Toba) Bauletongo Biak Bislamatongo Choltongo Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Kisongetongo Kongotongo Krio Laostongo Lingalatongo Makuatongo Maltatongo Mamtongo Masatektongo (Huwatala) Mauritius Kriorotongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Otetelatongo Potogisitongo Quichua (Chimborazo) Quichua (Imbabura) Seisyel-èilanti Kriorotongo Senatongo Spanyorotongo Sramakatongo Swahilitongo (Kongo) Tahititongo Talapanektongo Totonaktongo Toyolabaltongo Tswatongo Tsyilubatongo Tyokwetongo Tzeltaltongo Umbundutongo Urundtongo Walisitongo Wayuunaikitongo\nMi e piisii fu di mi e gi taawan sani\nEnke fa Ronald J. Parkin seefi gi a toli\nMI BE abi 12 yali di mi kon fusutan taki mi abi wan pelensipali sani fu gi sama. Di mi be de a wan kelen komakandaa, wan baala akisi mi efu mi wani peleiki. Winsi fa mi á be peleiki noiti ete, tokuso mi taki eeye. U go peleiki a wan peesi, neen a gi mi wantu buku di e taki fu Gadu Kownukondee. A taigi mi taki: „Go a den sama di de na a se pasi anda, da mi o go na a se ya.” Mi be e feele, ma tokuso mi bigin peleiki osu fu osu. Mi paati ala den buku fu mi gawgaw. A omen sama be wani den buku di mi be e paati.\nMi meke aini a yali 1923 na a foto Chatham, Kent, a Ingiisikondee. Aini den yali baka a Fosi Goontapu Feti, sama be e denki taki sani be o waka moo bun a goontapu. Ma di den si taki a sani ya á pasa, a omen lasi-ati, leti enke mi mma anga nda. Den á be e biibi den fesiman fu wan fu den Anitii keliki moo, di be e feti fu fende moo makiti aini a keliki. Di mi be abi den neigin yali so, mma bigin go na a zaal fu a Internationaal Organisâsi fu Bijbel Ondrosukuman. Den Yehofa Kotoigi be e holi komakandaa na ape. Wan fu den sisa be e leli mi anga den taa pikin sani fu Beibel aini a buku di den e kai De Harp Gods. Mi be lobi den sani di mi be e leli.\nMI LELI FU DEN BAALA DI BE GAANDI MOO MI\nDi mi pasa twalufu yali, mi be lobi toosutu sama anga a Wowtu fu Gadu. Mi be lobi peleiki osu fu osu mi wawan, ma te mi be e peleiki anga taawan, mi be e leli omen sani. Wan leisi, mi anga wan moo gaandi baala be e go na a peesi di u be o peleiki a dei de. Di u pasa wan pastoo neen mi taki: „Luku wan kaabita e pasa anda.” A baala saka komoto neen baisigii neen a taki fu mi sidon neen se a wan udu tapu. A akisi mi taki: „Sama gi yu a leti fu kai sama kaabita?” Meke u paati a bun nyunsu anga piisii, da u fika a pisi de gi Yehofa.” Enke yonkuu boi mi be si fa a switi fu gi sama sani.—Mateyesi 25:31-33; Toli 20:35.\nWan taa baala leli mi taki efu mi wani piisii te mi e du sani gi sama, mi mu abi pasensi. En uman á be lobi Yehofa Kotoigi. Wan leisi a kai mi fu mi go nyan neen osu. Di en uman si taki a peleikiwooko a komoto, en ati boon te neen a fiingi te paki naki u. Bakaten a fende wini fu di a holi pasensi. En uman toon Yehofa Kotoigi.\nAini september 1939, Ingiisikondee bigin feti anga Doisilikondee. A ten de a 16 yali mi be abi. Aini maart 1940, neen mi anga mma dopu a wan peesi den e kai Dover. Aini yuni 1940, a mi doomofu mi be e de, da mi e si fa dunsudunsu suudati be e pasa anga feti wagi. Den suudati ya be de aini a feti fu Ingiisikondee anga Doisilikondee (a feti fu Duinkerken). Mi be e si taki a feti be buuya den fusutan. Boiti dati den á be abi howpu. Mi be wani taigi den san Gadu Kownukondee o du aini a ten di de a u fesi. Aini aseefi yali de Doisilikondee bigin towe bom gi Ingiisikondee. Ala neti den opalani fu Doisilikondee di be e towe bom be e fee pasa a pe u be e tan. U be e feele te u be e yee den bom e piki. Te Mamanten a omen booko osu u be e si. A sani ya moo taanga mi biibi taki na a Kownukondee wawan o meke sani go bun aini a ten di e kon.\nMI BIGIN WAN LIBI DI E GI MI PIISII\nAini 1941 mi bigin anga a fuuten diniwooko. A wooko ya meke mi piisii tuutuu. Mi be e wooko a Royal Dockyard aini Chatham pe den be e meke sipi. A omen sama be wani a wooko ya, bika a be e pai bun. Ma a foluku fu Yehofa be sabi taki Kelesten á be mu mumui anga feti. A ten fu 1941, u be sabi tu taki wi á be mu holibaka gi den sama di e meke feti sani (Yohanisi 18:36). Ma a peesi di mi be e wooko be e meke dokiboto fu feti, neen meke mi fika a wooko de, neen mi bigin anga a fuuten diniwooko. A fosi peesi di den baala sende mi go a Cirencester wan moin foto a Cotswold.\nDi mi be abi 18 yali, mi koti sitaafu neigin mun langa fu di mi á be wani toon suudati. Mi á be e fii bun seefiseefi di den sooto mi. Ma a á teke langa neen den wakitiman anga den sitaafuman bigin akisi mi saide den sooto mi. Anga piisii mi taigi den san mi e biibi.\nDi mi komoto a sitaafu, mi anga Leonard Smith, * peleiki a omen peesi aini a foto Kent pe u meke. Den suudati fu Doisilikondee be e fee pasa a foto Kent, fu losi bom gi London. Fanafu a yali 1944 a moo enke wan dunsu bom kai a Kent. Den be e poti den bom ya aini opalani di á be abi pilowtu. Den e kai den opalani ya doodlebug. Te u be yee a opalani be dede a tapu, da u be sabi kaba taki a o kai a doti da a piki. Ala sama be e feele. A pisiten de u be e sutudeli anga wan osufamii di be abi feifi sama. Son yuu te u be e sutudeli, da u be e go a wan ayee tafaa ondoo. Den be meke a tafaa ya fu kibii wi te a osu be o booko kai. Bakaten a hii osufamii dopu.\nPELEIKI A TAA KONDEE\nMi e kai sama fu kon a wan konkelesi di mi be e pionili a Ierland (ondoo)\nBaka a feti, mi pionili tu yali a Ierland. Te u be e go osu fu osu, u be e taigi den sama taki wi a zendeling, da u be e akisi efu den abi wan peesi gi u fu u tan. U be e paati Wakititolen a sitaati. Ma Ierland á be de enke Ingiisikondee. Lomusu sama be lai a Ierland. A omen sama be fende taki a soso wi e soso useefi, bika nawan sama o aliki u. Wan leisi wan man taigi u taki a o du sani anga u. Di mi tyai a taki go a wan sikowtu neen a taigi mi taki: „We yu á be sabi taki a so sani be o waka noh?” Wi á be sabi taki a so den pastoo be abi makiti . Te den sama be teke den buku fu u den be e lasi den wooko. Den yaki u puu a pe u be e tan tu.\nU be kon fusutan taki efu u be go a wan taa peesi, a be o moo bun fu peleiki a den peesi pe den pastoo á sabi u. Neen meke a den sama di be e tan a faawe fosi u be e peleiki gi. Baka dati neen u bigin peleiki gi den sama di be e tan koosube fu u. Winsi fa sama be e taki den o du ogii anga u, tokuso u be e sutudeli anga wan yonkuman dii leisi aini wan wiki, a wan peesi den e kai Kilkenny. Mi be lobi a peleikiwooko, neen meke mi be wani go na a zendeling sikoo. A so mi sikiifi biifi gi a Wakititolen Beibel Sikoo Gilead.\nA boto di den e kai Sibia a be wi zendeling osu fu 1948 te anga 1953 (leti ana)\nBaka di u go feifi mun na a gilead sikoo, den sende fo fu u go a den pikin tabiki na a Karibis Se. U komoto a New York aini november fu a yali 1948 anga wan boto den e kai Sibia. A be langa 18 meter. Mi á be waka anga boto ete, neen meke mi be e poolo di mi yee taki anga boto u be o gwe. Wan fu den zendeling di den e kai Gust Maki, be e tyai sipi omen yali kaba. A soi u fa u mu tyai a boto. A soi u fa u mu opo efuso saka den gaiden. A leli u wooko anga kompas, anga fa u mu tyai a boto te a winta e wai u go a pe a wani. Gust be sabi en wooko. Baka 30 dei u doo den Bahama tabiki, winsi fa a dondoo be e bali.\nU ’PAATI A BOSIKOPU A DEN TABIKI’\nBaka di u peleiki wantu mun a den Bahama tabiki u komoto ape, neen u go a den Bovenwindse anga den Benedenwindse tabiki. Den tabiki ya be de wan sani fu 800 kilomeiti fu den Virgin tabiki anga Trinidad. U peleiki feifi yali a den tabiki pe Kotoigi á be de. Son leisi a omen wiki wi á be e man sende efuso fende bosikopu. Ma a be e switi gi u fu leli sama fu Yehofa a den tabiki!—Yelemiya 31:10.\nDen zendeling di be e tyai a boto Sibia (fu leti ana go a kukutu ana): Ron Parkin, Dick Ryde, Gust Maki, anga Stanley Carter\nTe u be doo lanpeesi, da den sama be e kon luku sama kon de. Son wan fu den a fositoon den si den sowtu boto de. Taawan a fositoon den si bakaa. Den sama di be e tan a den tabiki be sabi Beibel bun. Boiti dati den be abi bun manii. Son leisi den e gi u kasaba, fisi, afukati anga pinda. Winsi a boto fu u á be bigi, tokuso u be man boli aini, u be e siibi aini. U be e wasi koosi aini tu.\nTe u be go a soo, da u be e go taki anga den sama. U be e taigi den taki wi o holi wan lezing di e taki fu Beibel. Te sapaten mofu, da u be e naki a bel fu a boto. A be moin fu si fa den sama be e kon. Den abeni fu den be de enke moin sitali. Son yuu a wan sani fu 100 sama be e kon, da den e akisi u sani te enke gaan neti. Den be lobi singi, neen meke u be e sikiifi wantu Kownukondee singi gi den. Ala u be e meke moiti fu singi den singi. Baka dati den sama be e singi anga u. Den be e singi moin te. Den ten de be switi!\nSon leisi te u be kaba sutudeli anga wan sama, da a be e waka go na a taa osu anga u. A be e sidon te u be e sutudeli anga a taa sama. Te u be tan wantu wiki a wan peesi da u be e gwe. U be e taigi den sutudi di be angii fu a waaleiti tuutuu, taki den mu leli den taa sama te enke u kon baka. A be moin fu si fa somen fu den be e si a sani ya enke wan pelensipali wooko.\nNownow a omen sama e go koi a den tabiki ya. A wataa baaw. Boiti dati a lai moin lanpeesi anga palmbon. Moo fuu, a neti u be e komoto a wan tabiki go na a taawan. Den poofosu efuso Dolfijn be lobi suwen na a boto sikin. Te u be de a liba tapu, i be e yee fa a boto be e meke na a wataa tapu. Te neti te a mun be kiin, da a se be e gei wan langa beenki pasi.\nBaka di u peleiki feifi mun a den tabiki, neen u go a Porto Riko fu bai wan masyini boto. Di u doo, neen mi miti wan moin zendeling sisa den e kai Maxine Boyd. Mi be lobi en. A yonkuuyonkuu kaba a be lobi a peleikiwooko. Bakaten a go a Dominika enke zendeling te enke a yali 1950. Ma den lanti fu a kondee a be Lomusu sama, neen meke den yaki Maxine puu na a kondee. Fu di mi be e wooko a sipi, meke mi be sa tan wan mun namo a Porto Riko. Baka dati mi go wantu yali a den tabiki baka. Bakaten mi taki a miseefi taki’ Ronald, efi i wani a uman ya, yu á mu daaidaai. Baka dii wiki neen mi begi en. Baka sigisi wiki neen u toow. Den sende mi anga Maxine go a Porto Riko enke zendeling. Neen meke noiti mi á go aini a nyun boto.\nU bigin anga a kelen wooko aini a yali 1956. U be lobi go luku den baala anga sisa. Somen fu den be pooti. Tu Kotoigi osufamii, di be abi omen pikin be e tan a Potala Pastillo. Mi be lobi boo tutu gi den. Wan leisi mi aksi wan fu den meisyo den e kai Hilda, efu a be wani go a peleikiwooko anga u. Neen a taki: „Mi wani, ma mi á poi. Mi ná abi nawan susu.” U bai wan susu gi en neen wi anga en go peleiki. Baka omen yali, di mi anga Maxine go a Brooklyn aini a yali 1972, neen wan fu den sisa di toon zendeling a dei de kon taki anga u. Den sende en go a Ekwador enke zendeling. A taigi u taki: „Wi á sabi mi moo noh?” Mi na a meisyo fu Pastillo di á be abi susu. A Hilda! U poolo te neen wataa lon a wi ain.\nAini a yali 1960, neen u bigin wooko na a beikantoo fu Porto Riko, di be de aini wan pikin osu a Santurce, San Juan. Biginbigin a mi anga Lennart Johnson be e du gaanse fu a wooko. En anga en uman a den fosi Kotoigi fu Dominika. Den foloisi go a Porto Riko aini a yali 1957. Bakaten, Maxine be e sende Wakititolen gi den sama di be sende akisi Betel. Ala wiki a moo enke 1000 Wakititolen a be e sende gi sama. A be lobi a wooko ya, bika a be e pakisei den somen sama di den buku ya be e yeepi fu sabi Yehofa.\nMi be lobi a wooko di mi be e du a Betel, bika a be e gi mi a okasi fu koboloiki mi kaakiti gi Yehofa. Ma a ná ala yuu a be makiliki. Aini a yali 1967 mi be mu seeka sani gi wan gaan konkelesi di be o holi a Porto Riko. A omen baala anga sisa be o kon na a konkelesi ya. Baala Nathan Knorr di be e tii a wooko fu Yehofa Kotoigi a ten de, be kon a Porto Riko. A be denki mi á be seeka sani gi den zendeling fu den kon a Porto Riko, ma a ná be tuu. Bakaten a kaasi mi. A taigi mi taki a be denki mi be poi seeka sani bun. Mi á piki en, ma mi be e fii enke a á libi bun anga mi. Mi ati be boon neen wan pisiten. Ma toku wan leisi di mi anga Maxine si Baa Knorr, a kai u go neen kambaa, neen a boli gi u.\nA omen leisi u go luku den sama fu mi a Ingiisikondee. Di mi anga mi mma kon a waaleiti, nda á be kon. Ma te den baala di be e wooko a Betel be e kon holi lezing, mma be e meke den tan a wi osu. Nda si taki den baala ya di be e teke fesi a Betel be abi sakafasi. Den á be de enke den pastoo di a be e buuse omen yali. A dopu aini a yali 1962 enke wan Yehofa Kotoigi.\nMi anga Maxine a Porto Riko baka di u toow. A taa fowtow a di u toow 50 yali aini 2003\nMi lobi uman, Maxine, dede aini a yali 2011. Mi e angii fu si en te a o weki baka. Na a sani ya e toosutu mi. Den 58 yali di mi anga en toow, u si fa den Yehofa Kotoigi a Porto Riko kon moo ipi. Biginbigin a wan sani fu 650 Kotoigi be de aini a kondee, nownow a beina 26.000 Kotoigi de aini a kondee! Fanafu 2013 na a Ameekankondee e luku a wooko fu Porto Riko. Den sende mi go a Wallkill, New York. A 60 yali mi tan a Porto Riko, neen meke mi e si miseefi enke wan Porto Riko sama. Mi be lobi Porto Riko, ma mi be abi fu go yeepi a wan taa kondee.\n„GADU LOBI WAN SAMA DI E GI SANI ANGA PIISII”\nTe anga now, mi lobi a wooko di mi e du a Betel gi Yehofa. Nownow mi pasa 90 yali. Mi wooko a fu gi a Betel famii taanga-sikin. Di mi kon a Wallkill, anga 600 baala anga sisa mi taki kaba. Son wan fu den e kon a mi fu taki anga mi fu den polobelema di den abi aini a toowlibi efuso taa polobelema. Taawan e wani sabi fa den sa fende wini fu a wooko di den e wooko a Betel. Taawan di á toow langa ete, e wani sabi sani fu a toowlibi. Son wan fu den baala di den sende go aini a pioniliwooko e kon taki anga mi tu. Mi e aliki ala den sama di e kon taki anga mi. Te a de fanowdu mi e taigi den taki: „’Gadu lobi wan sama di e gi sani anga piisii’. Neen meke i mu du i wooko anga piisii. A Yehofa yu e du en gi.”—2 Korentesama 9:7.\nEfi i wani piisii anga a wooko di yu e du a Betel efuso wan taa peesi, i mu pakisei saide a sani di yu e du pelensipali. Winsi san wi e du a Betel a Gadu wi e wooko gi. Ai yeepi „a koni saafu di u sa fitoow” fu gi den baala anga sisa leli a hii goontapu (Mateyesi 24:45). Winsi on pe wi e dini Yehofa, wi abi okasi fu gafa en. Meke u piisii anga san a gi u fu du, bika „Gadu lobi wan sama di e gi sani anga piisii”.\n^ paragraaf 13 A toli fu Leonard Smith de aini A Waktitoren fu 15 april 2012.


A dede di Yesesi dede gi u o meke u fende teego libi—Wan kado di bun moo ala taawan\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Baskirtongo Bataks (Karo) Bataks (Toba) Bauletongo Biak Bikoltongo Bislamatongo Bulgariatongo Choltongo Chuvashtongo Dangmetongo Deinsitongo Digortongo Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Guaranitongo Guntongo Haiti Kriorotongo Hawsatongo Hebrewtongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kaktikuel-tongo Kambodyatongo Karen (S’gaw) Kasaktongo Katalantongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Masatektongo (Huwatala) Masedoniya-tongo Mauritius Kriorotongo Mayatongo Mbunda Miyanmartongo Mongoliyatongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Ndongatongo Nepalitongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Potogisitongo Pôlsutongo Quichua (Chimborazo) Quichua (Imbabura) Rosiyatongo Rumeiniatongo Runyankoretongo Rutorotongo Salomon eilanti pidgin Samowatongo Sangotongo Sebuwanotongo Seisyel-èilanti Kriorotongo Senatongo Sepeditongo Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tamiltongo Tatartongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Toyolabaltongo Tsongatongo Tswatongo Tsyilubatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urdutongo Urhobotongo Vendatongo Vietnameisitongo Walisitongo Waray-Waraytongo Wayuunaikitongo Wolaitatongo Yapantongo Yorubatongo Zandetongo\nA TOLI DI SIKIIFI A FESISE | YU E SI A KADO DI GADU GI LIBISAMA ENKE WAN GAAN SANI?\nWan kado di bun moo ala taawan\nA SANI fu saapu sikiifitiki di de aini Jordan ana a ná wan kofaliki sani. A meke enke wan boto. Jordan lobi a sani ya moo ala den taa sani di a abi. A taki: „A wan mati fu u di den e kai Russell be gi mi a kado ya di mi be yonkuu. A be lobi kon a den sama fu mi.” Di Russel dede, neen Jordan kon fusutan taki a man ya be e yeepi en gaandda, en mma anga en dda te den be de a nowtu. Jordan taki: „Di mi kon fusutan san Russel du, neen mi moo lobi a kado ya.”\nA toli fu Jordan e soi taki wan sama di fende wan kado sa si en fu wan gaan sani, winsi taa sama e si en enke wan kowownu sani. Beibel e taki fu wan kado di bun moo ala taawan. Yohanisi 3:16 taki: „Gadu be lobi goontapu te, neen ede meke a sende a wan kodo Manpikin fi en kon, fu meke den sama di e biibi aini en, á mu dede, ma den mu fende a libi fu teego.”\nA kado ya sa meke u fende teego libi. Moo so gaan kado á de. Son sama nai si a sani ya fu wan gaan sani, ma tuu Kelesten e teke en fu ’bigi’ (Psalm 49:8; 1 Peitilisi 1:18, 19). Ma saide Gadu be sende en manpikin kon a goontapu fu dede gi u?\nDen sani di apostel Pawlesi taki e soi u saide. A be taki: „Wan man meke sondu de a goontapu, neen sondu tyai dede. Neen meke ala sama e dede, bika ala den abi sondu” (Romesama 5:12). A fosi man di den e kai Adan sondu di a ná aliki Gadu, neen meke a dede. Na a sani de meke ala libisama e dede, bika ala den na Adan bakapikin.\n„A paiman fu sondu a dede. Ma Gadu koboloiki Kelestesi Yesesi fu gi u teego libi enke kado” (Romesama 6:23). Gadu sende en manpikin Yesesi kon a goontapu fu dede gi u fu fii wi fu sondu anga dede. Den sama di e biibi taki a dede fu Yesesi o tyai wini gi den o fende teego libi.—Romesama 3:24.\nPawlesi be sabi taki a omen belesi wi o fende fu di Yesesi dede gi u. Neen meke a be taki: „U mu gi Gadu daa, bika a du u wan gaan bun” (2 Korentesama 9:15). Noiti wi o kaba fusutan a gaan bun di Gadu du gi u. A omen kado Gadu gi u. Ma saide a dede di Yesesi dede gi u na a moo gaan kado di a gi u? Saide a á de enke den taa kado? * Fa u mu soi taki a sani di Gadu du ya e bigi gi u? Wi e gi i taanga-sikin fu leisi den tu artikel di e kon, bika den e soi san Beibel e taki fu den akisi ya.\n^ paragraaf 8 Yesesi „dede fu wi ede” fu fii wi. Nawan sama be dwengi en (1 Yohanisi 3:16). Ma a Gadu be wani Yesesi kon dede gi u. Neen meke den tu artikel di e kon o soi san Gadu du fu meke Yesesi kon dede gi u.


Fa fu du a peleikiwooko moo bun—Yeepi „bun-ati sama” fu toon Yesesi bakaman\nFa fu du a peleikiwooko moo bun—Yeepi „bun-ati sama” fu toon Yesesi bakaman\nSAIDE A PELENSIPALI: Yehofa e meke a waaleiti goo aini a ati fu „den sama di ati bun fu fende a teego libi” (Toli 13:48; 1Kor 3:7). Wi e wooko makandii anga Yehofa, te wi e poti pakisei a den sama di e aliki te wi e peleiki gi den (1Kor 9:26). Den Beibelsutudi mu fusutan taki efu wan sama wani fende teego libi, a mu dopu enke wan Kelesten (1Pt 3:21). Te wi e yeepi den, fu kengi a fasi fa den be e libi fosi, fu peleiki, fu leli sama, anga fu paamisi Yehofa taki den o libi enke fa a wani da wi e yeepi den fu toon Yesesi bakaman.—Mat 28:19, 20.\nYeepi den Beibelsutudi fi i fu fusutan taki, yu e sutudeli anga den fu den kon sabi Yehofa moo bun anga fu du sani enke fa a wani.—Yoh 17:3\nDen o go a fesi te yu e yeepi den fu suku bun mati efuso fu tapu anga takuu gwenti\nI mu e gi den taanga-sikin fosi den dopu anga baka te den dopu.—Toli 14:22\nLUKU A FELON DI DEN E KAI YEHOVAH GADO O YEPI YU. BAKA DATI, DA I PIKI DEN AKISI YA:\nSan sa tapu wan sama fu paamisi Yehofa taki a o libi enke fa a wani? San sa tapu wan sama fu dopu?\nFa owluman sa yeepi Beibelsutudi fu go a fesi?\nSan Yesaya 41:10 e leli u fu Yehofa?\nWinsi fa wi abi sondu, tokuso sowtu manii wi mu abi fu man dini Yehofa enke fa a wani?\nFa wi e wooko makandaa anga Yehofa te wi e yeepi sama fu toon bakaman fu Yesesi?\nYu e akisi den Beibelsutudi fi i efu den sabi sama di wani sutudeli?\nEfu yu abi wan Beibelsutudi di e go a fesi, i akisi en efu wan fu den mati efuso famii fi en be sa wani sutudeli a Beibel? (Yoh 1:40, 41) I sa gi a Beibelsutudi fi i taanga-sikin fu taigi den mati fi en fu a sutudi, da efu den wani, i sa soi den fa wi e sutudeli Beibel anga sama. Wi e suku den sama di fiti fu yee a bun nyunsu, te wi e akisi sama wani sutudeli Beibel.—Mat 10:11.


Poti pakisei a den sani fu a yeye, da yu o fende libi, yu o piisii | Wakititolen\nLEISI AINI Bataks (Karo) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Krio Laostongo Makuatongo Maltatongo Mamtongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romanitongo (Zuidsei fu Grikikondre) Seisyel-èilanti Kriorotongo Senatongo Spanyorotongo Sramakatongo Tahititongo Talapanektongo Totonaktongo Toyolabaltongo Tswatongo Tsyilubatongo Tyokwetongo Tzeltaltongo Umbundutongo Walisitongo Wayuunaikitongo\n„Den sama di e du san a yeye wani, e poti pakisei a den sani fu a yeye.”—ROMESAMA 8:5.\nSINGI: 57, 52\nSowtu wini wi o fende te wi e poti pakisei a Romesama kapitel 8?\nFa wan Kelesten e bigin poti pakisei na a „sikin”?\nSan a wani taki fu „poti pakisei a den sani fu a yeye”?\n1, 2. Saide Romesama kapitel 8 pelensipali gi salufu Kelesten?\nKANDE yu e leisi Romesama 8:15-17 na a ten fu a Membeefesa. Den tekisi ya e soi fa salufu Kelesten e sabi taki den abi a howpu fu libi fu teego a hemel. Romesama 8:1 taki salufu Kelesten ’de wan anga Yesesi’. Ma a den salufu Kelesten wawan sa fende wini fu den sani di sikiifi a Romesama kapitel 8? Den sama di o libi fu teego a goontapu poi fende wini fu den tekisi ya tu?\n2 Romesama kapitel 8 be sikiifi na a fosi peesi gi salufu Kelesten. Den fende a „yeye”, neen meke den e wakiti a ten di ’Gadu o teke den enke en manpikin, a ten di a o koboloiki a lusu-paiman fu fii den’ (Romesama 8:23). Aini a ten di e kon, den salufu Kelesten o de manpikin fu Gadu a hemel. Yesesi dede gi den, neen meke Yehofa gi den paadon fu den sondu. Yehofa e si den enke kiin ati sama. Neen meke den toon en manpikin.—Romesama 3:23-26; 4:25; 8:30.\n3. Saide den sama di o libi fu teego a goontapu mu poti pakisei a den sani di sikiifi a Romesama kapitel 8?\n3 Romesama kapitel fo e taki fu wan man di á be salufu anga santa yeye. Ma Yehofa be e si a man ya enke wan kiin ati sama. A man ya a Abalaham. A dede omen yali fosi Yesesi dede gi libisama. (Leisi Romesama 4:20-22.) Aini a ten ya, Yehofa e si den Kelesten di o libi fu teego a goontapu ya, enke kiin ati sama tu. Denseefi e fende wini fu den sani di sikiifi a Romesama kapitel 8.\n4. San u mu akisi useefi te wi e leisi Romesama 8:21?\n4 Yehofa paamisi wi a Romesama 8:21 taki a nyun goontapu o kon. A taki a o puu sondu anga dede gi libisama. A tekisi ya taki wi o „fii a wan foondoo fasi enke pikin fu Gadu”. Yu e si iseefi aini a nyun goontapu kaba? Meke u luku san u mu du fu man tan aini a nyun goontapu.\n„POTI PAKISEI A DEN SANI DI A SIKIN WANI”\n5. San Pawlesi taki a Romesama 8:4-13?\n5 Leisi Romesama 8:4-13. Aini Romesama kapitel 8, Pawlesi taki fu tu sowtu sama. Den sama di e „poti pakisei a den sani di a sikin wani” anga den sama di e „poti pakisei a den sani fu a yeye”. Son sama e denki taki Pawlesi be e taki fu den sama di e dini Gadu anga den sama di nai dini Gadu. Ma a den Kelesten Pawlesi be sikiifi den sani ya gi. Gadu be kai den sama ya fu „toon santa sama” (Romesama 1:7). Den sama di be e „poti pakisei a den sani di a sikin wani” anga den sama di be e „poti pakisei a den sani fu a yeye” a be Kelesten. Saide den á be e tyai denseefi na aseefi fasi?\n6, 7. (a) San „sikin” wani taki aini Beibel? (b) San Beibel e taki fu „sikin” aini Romesama 8:4-13?\n6 Te Beibel e taki fu „sikin”, da a omen sani a wani taki. Son leisi na a sikin fu u enke libisama ai taki (Romesama 2:28; 1 Korentesama 15:39, 50). Ma son leisi te Beibel kai a wowtu „sikin”, da a den famii fu wan sama ai taki. Yuda be taigi den baala fi en taki den á mu du ogii anga Yowsefu. A be taigi den taki: „Winsi fa, a u baala, wi eigi buulu [efuso sikin].”—Genesesi 37:27.\n7 Pawlesi be taki fu sama di „poti pakisei a den sani di a sikin wani”. Efu u wani sabi sama a den sama ya, u mu luku san Romesama 7:5 e taki. Pawlesi sikiifi ape taki: „Di u be e libi enke fa a sikin wani, a Weiti be e soi kiin taki wi a sondu sama. A sondu ya be o tyai dede gi u.” Pawlesi e soi ya taki den sama di e „poti pakisei a den sani di a sikin wani”, a den sama di e poti pakisei a den sondu fii fu den. Den sama ya e du ala san den fii fu du.\n8. Saide Pawlesi be abi fu wasikoi den salufu Kelesten fu den á „poti pakisei a den sani di a sikin wani”?\n8 Saide Pawlesi wasikoi den salufu Kelesten fu den á „poti pakisei a den sani di a sikin wani”? Saide den Kelesten fu a ten ya mu poti pakisei na a wasikoi ya? Efu wan Kelesten di e dini Gadu anga en hii ati á luku bun, a o bigin si den sani di a sikin wani enke den moo pelensipali sani. Pawlesi taki son baala fu Rome a be „saafu fu den fii fu den”. Kande a be wani soi taki den baala ya be e si man anga uman libi, nyanyan anga taa sani enke den moo pelensipali sani (Romesama 16:17, 18; Filipisama 3:18, 19; Yudasi 4, 8, 12). Wan pisiten wan gaan sani be pasa aini a kemeente fu Korente. Wan baala be e didon anga „en dda uman” (1 Korentesama 5:1). Neen meke Pawlesi be abi fu wasikoi den fosi Kelesten ya fu den á „poti pakisei a den sani di a sikin wani”.—Romesama 8:5, 6.\n9. San Romesama 8:6 á wani taki?\n9 A sani di Pawlesi taigi den salufu Kelesten, e teli gi u tu. Winsi wi e dini Yehofa wan hii pisiten kaba, tokuso efu wi á luku bun, u sa bigin „poti pakisei a den sani di a sikin wani”. Ma den sani di Pawlesi taki, wani taki wi á mu pakisei sani enke nyanyan, wooko, piisii efuso man anga uman libi? Nono. Den sani ya de aini a libi. Yesesi seefi be e nyan. A be e gi sama nyanyan tu. A be sabi taki a be de fanowdu fu teke boo tu. Boiti dati, Pawlesi taki a didon di man anga uman e didon anga denseefi a wan pelensipali pisi fu a toowlibi.\nSowtu toli u lobi gi? (Luku paragraaf 10, 11)\n10. San den wowtu „poti pakisei a den sani di a sikin wani”, wani taki?\n10 Pawlesi taki ’sama e poti pakisei a san a sikin wani’. San a be wani taki anga a sani de? A Giiki wowtu di Pawlesi taki ya, wani taki wan sama e poti ala en pakisei a wan sani. Ai poti neen ede fu du wan sani. Wan koniman taki den sama ya be e taki naamo fu den sani ya. Den be lobi den sani fu a sikin pasa peesi. Den be e poti ala den pakisei a den sani ya. Ala san den be fii den be e du.\nSan na a moo pelensipali sani gi u?\n11. San a wantu sani di sa toon den moo pelensipali sani gi u?\n11 Den Kelesten fu Rome be mu ondoosuku denseefi fu si sowtu sani den be e moo poti pakisei. A den sani „di a sikin wani”? Useefi mu luku san moo pelensipali gi u. Sowtu toli u lobi gi? San u lobi du? Kande son wan fu u kon si taki hii dei wi e taki fu den win di u wani tesi efuso fu a fasi fa u wani sete wi osu. Kande taawan lobi taki fu den koosi di den wani bai efuso den peesi pe den wani go koi. Den sani ya á fowtu. Den de aini a libi. Yesesi seefi be meke win a wan toow fesa. Boiti dati Pawlesi be sende Timotiyesi fu a diingi pikinso win (1 Timotiyesi 5:23; Yohanisi 2:3-11). Ma win, á be de a moo pelensipali sani gi den. Fa a de anga u? San na a moo pelensipali sani gi u?\n12, 13. Saide u mu luku bun anga den sani di wi e pakisei?\n12 Pawlesi be taki: „Te wan sama e poti pakisei a den sani di a sikin wani, da a o tyai dede gi en” (Romesama 8:6). San a be wani taki anga a sani ya? Efu wi e libi enke fa „a sikin wani” wi anga Yehofa ná o de mati moo. U ná o poi libi fu teego tu. Ma a sani ya ná abi fu miti u. Ala sama poi kengi. Pakisei a man fu Korente di be e libi anga en dda uman. Di den puu en na a kemeente, a fika a fasi fa a be e libi. A á be e libi a tyobo libi de moo, neen meke a be man dini Yehofa anga wan kiin ati baka.—2 Korentesama 2:6-8.\n13 Winsi fa a man fu Korente be e libi wan gaan tyobo libi, tokuso a kengi. Neen meke efu wan Kelesten bigin du san a sondu sikin wani, a poi kengi tu. Te wi e holi a sani di Pawlesi taki a pakisei, da a sani de e gi u taanga-sikin fu meke moiti fu kengi den manii fu u di á bun.\n„POTI PAKISEI A DEN SANI FU A YEYE”\n14, 15. (a) San Pawlesi taki u mu poti pakisei? (b) San „poti pakisei a den sani fu a yeye” á wani taki?\n14 Baka di Pawlesi taki san e pasa „te wan sama e poti pakisei a den sani di a sikin wani”, a taki: „Te wan sama e poti pakisei a den sani fu a yeye, da a o fende libi anga freide.” A disi a den wini di u sa fende.\n15 Ma te wan sama e poti „pakisei a den sani fu a yeye”, dati á wani taki a Yehofa anga Beibel wawan ai pakisei. A á wani taki a fu Yehofa anga Beibel wawan ai taki tu. Den fosi Kelesten be de enke ala taa sama. Den be e nyan, diingi, toow, meke pikin, boiti dati den be e wooko.—Malikisi 6:3; 1 Tesalonikasama 2:9.\nNa a dini di Pawlesi be e dini Gadu a be e si enke a moo pelensipali sani\n16. San be moo pelensipali gi Pawlesi?\n16 Ma Pawlesi anga den taa Kelesten á be e si den sani di sama gwenti du enke den moo pelensipali sani. A tenti Pawlesi be e meke gi sama, da den e pai en. A so a be e fende a moni di a be abi fanowdu. Ma a á be e si a wooko fi en enke a moo pelensipali sani. Na a dini di a be e dini Gadu a be e si enke a moo pelensipali sani. Pawlesi be e moo poti pakisei na a peleikiwooko anga a leli di a be e leli sama. (Leisi Toli 18:2-4; 20:20, 21, 34, 35.) Den baala anga sisa fu Rome be mu waka a Pawlesi baka. Useefi mu waka neen baka.—Romesama 15:15, 16.\n17. Sowtu wini wi o fende efu wi e „poti pakisei a den sani fu a yeye”?\n17 Sowtu wini wi o fende te wi e poti a dini di wi e dini Yehofa a fesi? Romesama 8:6 taki: „Te wan sama e poti pakisei a den sani fu a yeye, da a o fende libi anga freide.” Dati wani taki wi e meke a yeye fu Yehofa tii wi. Wi e meke moiti fu denki enke fa Yehofa e denki tu. Yehofa paamisi u taki wi o abi wan koloku libi aini a ten ya, ma aini a ten di e kon wi o libi fu teego.\nAi bigi gi u taki Yehofa e yeepi u fu de anga piisii\n18. Fa a poti di wi e „poti pakisei a den sani fu a yeye” e yeepi u fu de anga piisii?\n18 San Pawlesi be wani soi, di a taki te wan sama e „poti pakisei a den sani fu a yeye”, a o abi freide? Ala sama wani piisii aini a libi. Ma a ná ala sama e piisii tuutuu. Neen meke ai bigi gi u taki Yehofa e yeepi u fu de anga piisii. Ai yeepi u fu libi bun anga u famii anga den sama aini a kemeente. Ma wi a sondu sama, neen meke son leisi wi anga u baala efuso sisa nai fusutan useefi. Te a sani ya miti u, a san Yesesi taki u mu du. A taki: „Meke en bun anga i baala” (Mateyesi 5:24). Holi a pakisei taki i baala efuso sisa e dini Yehofa tu „a Gadu di e gi sama freide”.—Romesama 15:33; 16:20.\n19. Sowtu wini wi o fende te wi e „poti pakisei a den sani fu a yeye”?\n19 Efu wi e „poti pakisei a den sani fu a yeye”, Gadu o piisii anga wi tu. Polofeiti Yesaya be sikiifi taki: „Yu [Yehofa] o kibii den sama di e fitoow yu, yu o meke sani waka bun gi den fu ala ten.”—Yesaya 26:3; leisi Romesama 5:1.\n20. Saide yu e teke den sani di sikiifi a Romesama kapitel 8 fu bigi?\n20 Winsi wi e howpu fu libi fu teego a hemel efuso goontapu, ala wi e fende wini fu den sani di sikiifi a Romesama kapitel 8. Ai bigi gi u taki Beibel e gi u taanga-sikin fu poti pakisei na a dini di wi e dini Yehofa, a peesi fu poti pakisei a den sani di wi e fii fu du. U sabi taki efu wi e „poti pakisei a den sani fu a yeye” wi o fende wini, bika „Gadu koboloiki Kelestesi Yesesi fu gi u teego libi enke kado”.—Romesama 6:23.\nPoti pakisei a den sani fu a yeye: Wi e meke a yeye fu Yehofa tii a fasi fa wi e denki. Wi e meke moiti tu fu denki enke fa Yehofa e denki. Wi e si a de di wi anga Yehofa de mati, anga a dini di wi e dini en enke a moo pelensipali sani